text:
1Gi na ndembe ni so, ambeni zo aga atene na Jésus tënë ti azo ti Galile so Pilate afâ ala na ndembe so ala yeke mu sandaga ti anyama na Nzapa. 2Jésus akiri tënë na ala, atene: “Ala baa ti ala atene, azo ti Galile so ayeke azo ti siokpari ahon tanga ti azo ti Galile si Pilate afâ ala so? 3Oko pepe! Mbi tene na ala: tongana ala zia ngbene lege ti sarango ye ti ala pepe, fade ala kue ayeke kui gi tongaso. 4Ka azo baleoko na miombe so da ti Siloe so ayo na nduzu ati na ndö ti ala si afâ ala kue so, ala baa ti ala atene, azo ni asara sioni ahon azo ti Jérusalem kue? 5Oko pepe! Mbi tene na ala: tongana ala zia ngbene lege ti sarango ye ti ala pepe, fade ala kue ayeke kui gi tongaso.” 6Na pekoni, Jésus atene mbeni toli, lo tene: “Mbeni zo alu ando keke ti fige na yaka ti lo. Mbeni lâ, lo ga ti gi ale ni, me lo wara ni pepe. 7Lo tene na zo ti kua ti yaka ni, lo tene: ‘Asara fadeso ngu ota so mbi yeke ga ti gi ale ti keke so, me mbi wara ye oko daa pepe. Mo de ni! Ndani nyen laa keke ni angba ti buba sese senge senge so?’ 8Me zo ti kua ni akiri tënë na lo, atene: ‘Kota zo, zia angba, e baa na ya ti ngu so si. Fade mbi yeke zi du na tere ni kue, mbi yeke zia puru ti nyama na tere ni. 9Gbaa na ngu ti peko, fade keke ni ayeke le; tongana ale pepe, mo de ni senge.’ ” 10Na mbeni lango ti wungo tere, Jésus ayeke fa ye na ya ti mbeni da ti sambelango Nzapa. 11Mbeni wali ayeke kâ; sioni yingo ayeke na ya ti lo asara ngu baleoko na miombe awe. Sioni yingo ni asara si peko ti lo aba bango, lege ti lo ti luti mbirimbiri ayeke daa pepe. 12So Jésus abaa wali ni, lo iri lo si lo tene na lo: “Wali, tere ti mo aga nzoni awe!” 13Lo zia maboko ti lo na li ti lo. Gi hio tongaso, wali ni aluti mbirimbiri si lo yeke gonda Nzapa. 14Makonzi ti da ti sambelango Nzapa ni asara ngonzo, ngbanga ti so Jésus akai kobela na lango ti wungo tere. Tongaso lo tene na gba ti azo so, lo tene: “Alango ti sarango na kua ayeke omene. Tongaso ala ga na ya ti alango ni so si a kai akobela ti ala, me na lango ti wungo tere pepe!” 15Kota Gbia akiri tënë na lo, atene: “Ala so tënë ti yanga ti ala ayeke nde na sarango ye ti ala so! Na lango ti wungo tere, ala oko oko ayeke zi bagara ti ala wala lele ti ala na ndo so a kanga lo daa ti gue na lo titene lo nyon ngu pepe?” 16Wali so ayeke hale ti Abraham si Satan akanga lo asara ngu baleoko na miombe. Mbi lingbi ti zi lo na ya ti kamba so lo yeke daa so na lango ti wungo tere pepe? 17So Jésus atene tongaso, kamene agbu le ti awato ti lo kue; me ngia asi be ti gba ti azo ni ngbanga ti akota ye so lo yeke sara so. 18Jésus atene: “Kodro-gbia ti Nzapa ayeke tongana nyen? Nyen laa mbi lingbi ti haka na ni? 19Kodro ni ayeke tongana le ti keke ti mutarde so mbeni zo amu si alu na yaka ti lo. Le ti mutarde ni asigigi, akono si aga kota keke; andeke ti nduzu asara da ti ala na ya ti amaboko ni.” 20Jésus akiri atene: “Nyen laa mbi yeke mu ti haka na Kodro-gbia ti Nzapa? 21Kodro ni ayeke tongana mama ti mapa so mbeni wali amu, lo bongbi na gba ti farini, lo pika ya ni si mapa ni kue asuku nzoni.” 22Jésus amu lege ti gue na Jérusalem, lo hon na ya ti agbata na akete kodro si lo yeke fa ye na azo. 23Mbeni zo ahunda lo, atene: “Kota Gbia, azo so ayeke soo kuâ, wungo ti ala ayeke duti ande gi kete?” Lo kiri tënë na ala: 24“Ala sara ngangu ti li na kete yanga ti da ni! Biani, mbi tene na ala, fade azo mingi ayeke gi lege ti li daa, me ala yeke sara gbaa. 25“Fade wa ti da ni ayeke londo si lo yeke kanga yanga ti da ni. Tongaso ala so ayeke ngba ande na gigi, ala yeke to nda ti pika yanga ti da ni si ala tene: ‘Kota Gbia, zi na e yanga ti da ni!’ Fade lo yeke tene na ala: ‘Mbi hinga ndo so ala londo daa pepe!’ 26Fade ala yeke tene na lo: ‘E na mo e te, e nyon; lani mo fa ye na ya ti abalabala ti kodro ti e.’ 27Me fade lo yeke tene na ala: ‘Mbi hinga ndo so ala londo daa pepe. Ala hon yongoro na tere ti mbi, ala azo so kue ayeke sara sioni!’ 28Kâ, gi toto na tengo pembe: ala yeke baa Abraham, Isaac na Jacob, na awayanga-Nzapa kue so aduti na Kodro-gbia ti Nzapa, me ti ala, a bi ala na gigi. 29Fade azo ayeke londo na mbage ti To, Do, Banga na Mbongo ti ga na kota matanga so ayeke duti na ya ti Kodro-gbia ti Nzapa. 30Fade azo ti ndani ayeke ga azo ti li ni si azo ti li ni ayeke ga azo ti ndani.” 31Na ndembe ni so, ambeni farizien aga na tere ti Jésus si ala tene na lo: “Londo na ndo so, mo gue na mbeni ndo nde, ngbanga ti so Herode ayeke gi lege ti fâ mo.” 32Lo kiri tënë na ala, lo tene: “Ala gue atene na zo ti mayere, zo ti gbungo kondo so, atene: ‘Mbi yeke tumba asioni yingo, mbi yeke kai akobela ti azo laso na kekereke; na lango ota ni, fade mbi yeke hunzi kua ti mbi.’ 33Me laso, kekereke na mbeni kekereke, alingbi mbi ngba na tambula ti mbi, ngbanga ti so wayanga-Nzapa alingbi ti kui yongoro na Jérusalem pepe. 34“Jérusalem! Jérusalem! Mo so mo yeke fâ awayanga-Nzapa si mo yeke bo na têne azo so Nzapa atokua ala na mo! Lege mingi, mbi ye fade ti bongbi azo ti mo na gbe ti mbi tongana ti so mama ti kondo ayeke bongbi amolenge ti lo na gbe ti maboko ti lo, me mo yeda pepe! 35Fade ya ti da ti ala ayeke ngba senge senge! Mbi tene na ala so, fade ala yeke kiri ti baa mbi pepe ngbii asi na ngoi so ala yeke tene ande, atene: ‘Ayeke nzoni Nzapa asara tufa na ndö ti lo so aga na iri ti Kota Gbia!’ ”
Copyright
Learn More


c: text/html

text:
Wïkïpêdïyäa
Laâ mbênî lêndo sêndâgî na mîngi yângâködörö kûê Sängö na Anglëe.
Na ndö tî Wïkïpêdïyäa[fa na mbi | modifier le wikicode]
Tî pîri nî, dïngö ïrï töngana Wïkïpêdïyäa sô na yângâ tî sängö ayeke tênë sô ë lîngbi tî gi ayo pëpe. Zo sô asû nî "Wïkïpêdïyäa" sô, hînga-äpe, kodê sô lo yeke dï nî na nî laâ. Me zo alîngbi ngâ tî dï nî gï ndurü atene "Wïkïpêdïyäa". Sô laâ mbï wa tî mbï nî.
Wïkïpêdïyäa ayeke mbênî kodë tî kângbïngö hïngängö-ndo sô gbâ tî âzo kûtu na kûtu alîngbi tî bûngbi daä ôko sî zo kûê alîngbi tî wara tî manda. penze tî hïngängö-yê sô zo ôko ôko ayeke tokua, âmbâ tî lo sô ahînga yê daä nzönî ayeke lônzi nî bîakü bîakü töngana ayeke kûê na lêgë nî pêpe. Töngasô, hîo, penze tî hïngängö-yê sô alütï, sï zo alîngbi tî manda nî sân tî yû-ndo. Pendere tî Wïkïpêdïyäa laâ.
Na yâ tî marä tî kängbïngö hïngängö-ndo töngana tî Wïkïpêdïyäa sô, kodê nî ayeke mîngi. Âmbênî ayeke kêtê gbânda, töngana [Tikiwiki], sï âmbênî ayeke bêtaâ kötä gbânda töngana Wïkïpêdïyäa sô.

robotstxt: allowed

filter: keep


text:
1Ti mo, mo tene gi tënë so alingbi na fango ye so ayeke mbirimbiri. 2Mo tene na ambakoro-koli titene ala sara ye ahon ndoni pepe, me na legeni; ala ne tere ti ala, ala tene tënë na legeni, ala kpengba na lege ti mabe, na lege ti yengo tere nga na lege ti kangango be na ya ti aye kue. 3Mo tene nga na ambakoro-wali titene ala duti tongana azo so aduti nde ndali ti Nzapa: alingbi ala tene sioni tënë na iri ti zo pepe, ala yeke angbaa ti samba pepe, ala fa na azo ye so ayeke nzoni, 4ala fa na amaseka-wali so amu koli ti ye akoli ti ala na amolenge ti ala, 5ti sara ye ahon ndoni pepe, me na legeni, ti bata li ti ala nzoni, ti duti anzoni wali ti da, ti duti na nzerengo be, ti ma yanga ti akoli ti ala. Tongaso, fade mbeni zo ayeke zonga tënë ti Nzapa pepe. 6Mo mu nga wango na amaseka-koli titene ala sara ye ahon ndoni pepe, me na legeni; 7ala sara tongaso na ya ti aye kue. Mo nga, mo duti tapande na lege ti sarango anzoni ye: mo fa ye na azo na legeni mbirimbiri, mo ne tere ti mo. 8Mo tene gi tënë so ayeke na legeni si zo alingbi ti kasa ni pepe, tongaso si wato agi tënë ti bi na li ti e gbaa si kamene agbu lo. 9Alingbi angbaa ama yanga ti awa ti ala na ya ti aye kue. Ala sara ye so anzere na be ti awa ti ala ni: ala bingbi tënë na awa ti ala pepe, 10ala nzi nga ye ti awa ti ala ni pepe. Lakue ala sara ye titene awa ti ala alingbi ti zia be ti ala na ndö ti ala. So laa ayeke sara titene azo ane tënë so e yeke fa si alondo na Nzapa, Wasongo e. 11Biani, Nzapa afa nzoni be ti lo na azo kue awe titene na lege ti nzoni be ti lo ni, ala soo kuâ. 12Nzoni be ti lo afa na e titene e zia lege ti kengo Nzapa, e zia nzara ti aye ti gigi so. Tongaso, na lege ti dutingo ti e, e sara ye ahon ndoni pepe, me na legeni, e sara ye ti mbirimbiri, e ngba ti gbu tënë ti Nzapa ngangu 13si e zia be ti e ti ku nzoni lango so fade e yeke baa kota Nzapa ti e na Wasongo e, Jésus Christ, na ya ti gonda ti lo. 14Lo ka ando tere ti lo na kuâ ndali ti e, ti zi e na ya ti aye ti sioni kue, ti sukula e si e ga azo ti lo wani, titene e mu ngangu ti e kue ti sara anzoni ye. 15Lege so mo lingbi ti tene tënë na azo, ti mu wango na ala, ti suku na ala laa; mo sara ni na ngangu so Nzapa amu na mo. Mo sara si mbeni zo oko abaa mo tongana buba zo pepe.
Copyright
Learn More


text:
1Mabe ayeke sara titene ye so zo azia be ti lo ti ku ni, lo hinga lo tene, lo wara ni awe. Mabe ayeke sara nga titene ye so le ti zo abaa pepe, lo hinga lo tene, ye ni ayeke daa biani. 2Ndali ti mabe ti akotara ti e, Nzapa atene nzoni tënë ti ala. 3Na lege ti mabe si e hinga e tene, dunia abaa gigi na lege ti tënë ti yanga ti Nzapa. So aye ti fa atene, ye so le ti zo ayeke baa, alondo na lege ti ye so le ti zo abaa pepe. 4Na lege ti mabe, Abel amu na Nzapa sandaga so ayeke nzoni ahon ti Kain. Ndali ti mabe ti Abel, Nzapa atene, lo yeke zo ti mbirimbiri si lo yeda na aye so Abel amu. Na lege ti mabe si Abel angba ti tene tënë laso na e, ataa so lo kui awe. 5Na lege ti mabe, a mu Henok na yayu titene lo kui pepe. Mbeni zo akiri abaa lo pepe, ngbanga ti so Nzapa amu lo awe. Mbeti ti Nzapa atene: kozo titene Nzapa amu lo, Henok aga nzoni na le ti lo. 6Andaa, tongana zo ayeke na mabe pepe, lo lingbi ti ga nzoni na le ti Nzapa pepe, ngbanga ti so zo so aga nduru na Nzapa, alingbi lo hinga so, Nzapa ayeke daa biani si lo yeke mu anzoni ye na azo so ayeke gi lo. 7Na lege ti mabe, Noe ama tënë ti aye so Nzapa atene tënë ni so ayeke si ande si zo ade ti baa ni pepe so. Noe abaa ni tongana senge tënë pepe, nilaa lo leke mbeni kota mangboko so lo na asewa ti lo ali na ya ni titene ala soo kuâ. Tongaso, lo fâ ngbanga na li ti azo ti dunia si na lege ti mabe, lo ga mbirimbiri na le ti Nzapa. 8Na lege ti mabe, Abraham ayeda na iringo so Nzapa airi lo, lo ma yanga ti Nzapa si lo zia kodro ti lo ti gue na mbeni kodro so Nzapa aye ti mu na lo titene aga ti lo. Abraham amu lege ague, ataa so lo hinga ndo so lo yeke gue daa pepe. 9Na lege ti mabe, lo gue lo duti tongana wande na kodro so Nzapa amu zendo ni na lo. Lo lango na ya ti da ti bongo, lo na Isaac na Jacob, ala so Nzapa amu zendo na ala titene kodro ni aga ti ala. 10Abraham asara tongaso, ngbanga ti so lo yeke ku gbata so agere ni ayeke tongana agere ti da so akpengba. Nzapa wani laa ayeke wakode-kua ti gbata ni, lo laa lo leke ni. 11Na lege ti mabe, Sara awara nga lege ti du molenge, ataa so ngu ti lo ahon mingi. Lo hinga biani lo tene, tongana Nzapa amu zendo, lo yeke bata tënë ti yanga ti lo. 12Ndani laa, gi na lege ti zo oko so aga nduru na kuâ awe, a du azo mingi si ala ga gbani gbani tongana atongoro ti le ti nduzu, tongana mbutu ti yanga ti kota ngu-ingo so zo alingbi ti diko ni pepe. 13Azo so kue angba na lege ti mabe si ala kui. Aye so Nzapa amu zendo ni, ala wara ni pepe, me ala ngba yongoro, ala baa ni bango si ala bara ni. Ala hinga biani atene, ala yeke awande, azo ti lege senge na ndö ti sese so. 14Azo so ayeke tene tënë tongaso, ala ye ti fa na le ti azo polele so, ala yeke gi mbeni kodro titene aga ti ala. 15Tongana be ti azo ni so angba ando na ndö ti kodro so ala londo daa si aga so, ka lege ti kiri kâ ayeke daa. 16Me kodro so nzara ni ayeke sara ala so ayeke kodro so ayeke nzoni ahon atanga ni kue, so ti tene kodro ti yayu. Ndani laa kamene asara Nzapa pepe titene ala iri lo Nzapa ti ala. Biani, lo leke mbeni gbata ndali ti ala. 17Na lege ti mabe, Abraham amu Isaac na sandaga na Nzapa na ndembe so Nzapa atara be ti lo. Lo mu oko molenge ti lo na sandaga na Nzapa, ataa so Nzapa amu zendo na lo, 18atene: “Na lege ti Isaac laa mo yeke wara ahale so mbi mu zendo ti ala na mo.” 19Abraham atene na be ti lo, atene: ataa zo akui awe, Nzapa ayeke na ngangu ti zingo lo na kuâ. Biani, Abraham akiri awara molenge ti lo, mo baa mo tene, molenge ni alondo na ndo ti akuâ si akiri na fini. 20Na lege ti mabe, Isaac asara tufa na ndö ti Jacob na Ezau ndali ti gigi ti ala ti kekereke. 21Na lege ti mabe, Jacob asara tufa na ndö ti amolenge ti Joseph ti koli na ndembe so lo ga nduru ti kui. Na pekoni, Jacob akpo li ti lo na ndö ti keke so lo yeke tambula ka na ni si lo voro Nzapa. 22Na lege ti mabe, Joseph atene na azo ti Israel na ndembe so lo ga nduru ti kui, lo tene, ala yeke londo gbanda na kodro ti Ezipte ti sigigi. Lo mu nga yanga na ala ngbanga ti ye so ala lingbi ti sara na abio ti lo na ndembe so ala yeke londo ti hon. 23Na lege ti mabe, babâ na mama ti Moïse ahonde lo nze ota na peko ti so ala du lo. Ala baa so, lo yeke pendere mingi, ala ke mbela ti gbia; mbeto asara ala pepe. 24Na lege ti mabe, tongana Moïse akono awe, lo ke titene azo airi lo molenge ti molenge ti Faraon ti wali. 25Lo yeda ti baa pasi legeoko na azo ti Nzapa, ahon titene lo duti na ngia na ya ti siokpari na ya ti kete ngoi. 26Moïse atene na be ti lo atene, titene azo abaa ni tongana buba zo, tongana ti so ala sara na Mesii, so ayeke kota ye mingi ahon amosoro ti kodro ti Ezipte. Moïse asara tongaso ndali ti so le ti lo angba na ndö ti futa so lo yeke wara ande. 27Na lege ti mabe, Moïse alondo na kodro ti Ezipte ti hon; mbeto ti ngonzo ti gbia asara lo pepe. Lo ka yingo, mo baa mo tene, Nzapa so zo ayeke baa lo pepe so, lo yeke baa lo. 28Na lege ti mabe, Moïse azia na sese matanga ti Pake. Lo mu yanga titene azo azia mene na tere ti keke ti yanga ti da ti ala si kpale ti bubango ndo andu akozo molenge-koli ti azo ti Israel pepe. 29Na lege ti mabe, azo ti Israel afâ kota Ngu-bengba, mo baa mo tene, kuru sese laa; me so azo ti Ezipte aye ti hon na peko ti ala, ngu ni amene ala kue. 30Na lege ti mabe, azo ti Israel atambula, angoro gbata ti Jéricho na ya ti lango mbarambara si na pekoni, gbagba ti gbata ni atuku na sese. 31Na lege ti mabe, Rahab, wali-ndumba ayamba na ndo ti lo na nzoni be azo ti bembengo ndo, nilaa na ngoi so azo ti Israel aga ti fâ azo so ake Nzapa, lo kui pepe. 32Tënë ti nyen laa mbi yeke kiri ti tene? Ngoi atia mbi ti tene tënë kue na ndö ti azo tongana Gédéon, Barak, Samson, Yefte, David, Samuel na awayanga-Nzapa. 33Na lege ti mabe, ala tiri bira na ambeni gbia si ala mu kodro ti ala. Ala sara aye ti mbirimbiri, ala wara aye so Nzapa amu zendo ni, ala kanga yanga ti abamara; 34ala mingo angangu wâ, ala kpe na maboko ti azo so aye ti fâ ala na yongoro zeme, ala kiri awara ngangu na peko ti kobela so asara ala; ala ga akpengba zo ti sarango bira, ala tumba aturugu ti akodro wande. 35Na lege ti mabe, ambeni wali akiri awara azo ti ala so akui na peko ti so azo ni azingo na kuâ. Ti ambeni, a sara ala sana; me ala ke titene a sigigi na ala na ya ti sana ni ndali ti so ala ye ti duti na fini so ayeke nzoni ahon ti kozoni na peko ti zingongo ti ala na kuâ. 36A zonga ambeni, a pika ala na fimbo, a kanga ala na zingiri si a bi ala na da ti kanga. 37A bo ambeni na têne, a fâ ya ti ambeni use use na sii, a fâ ambeni na yongoro zeme. Ala hinga ndo so ala lingbi ti duti daa pepe si ala hon kirikiri, bongo ti ala ayeke gi poro ti tere ti taba wala ti ngasa. Ye kue atia ala, a sara ala sana si a sara ngangu na ala. 38Ala yeke hon gi kirikiri na ya ti benyama, na ya ti ahoto, ala yeke lango na ya ti adu ti têne, na ya ti adu ti sese. Andaa ala yeke anzoni zo so dunia so alingbi na ala pepe. 39Nzapa atene nzoni tënë ti ala kue ndali ti mabe ti ala; me anzoni ye so Nzapa amu zendo ni, ala wara ni pepe. 40Biani, Nzapa aleke ndali ti e mbeni nzoni ye so ahon atanga ni. Ndani laa, lo ye titene ala ku si e na ala, e ga nzoni kue legeoko.
Copyright
Learn More


text:
1Mbi hunda ndo, mbi tene: Nzapa ake azo ti lo awe? Oko pepe! Mbi wani, mbi yeke nga zo ti Israel, mbi yeke hale ti Abraham, zo ti mara ti Benjamin. 2Nzapa ake azo ti lo pepe, azo ti lo so lo soro ala kozoni so. Na ya ti Mbeti ti Nzapa, ala hinga pepe tënë ti Élie so adema tere ti lo na Nzapa ndali ti sarango ye ti azo ti Israel so? Lo tene: 3“Kota Gbia, ala fâ awayanga ti mo awe si ala buba nga agbalaka ti mo awe; mbi ngba gi mbi oko si ala yeke gi lege ti fâ mbi.” 4Me tënë ti nyen laa Nzapa akiri na ni na lo? Nzapa atene: “Azo saki mbarambara ayeke daa, mbi bata ala ndali ti mbi wani, ala yeke azo so ake ti kuku na gbe ti nzapa Baal.” 5Na ngoi ti fadeso nga, tanga ti ambeni zo angba, ala so Nzapa asoro ala na lege ti nzoni be ti lo. 6Nzapa asoro azo na lege ti nzoni be ti lo, lo soro ala ndali ti sarango ye ti ala pepe. Tongaso pepe, ka nzoni be ti Nzapa angba nzoni be mbeni pepe. 7Nyen? Ye so azo ti Israel agi, ala wara ni pepe, gi azo so Nzapa asoro ala laa awara ye ni. Me ti tanga ti azo ni, Nzapa asara si mango ya ti tënë ni aga ngangu na ala, 8tongana ti so Mbeti ti Nzapa atene: “Nzapa akanga lege ti hingango ndo ti ala, lo kanga le ti ala titene ala baa ndo pepe, lo kanga mê ti ala titene ala ma tënë pepe; lo sara tongaso ngbii asi laso.” 9David atene nga, atene: “Ayeke nzoni akobe ti matanga ti ala aga kuku ndali ti ala, aga gbanda ti gbungo ala, aga mbeni ye ti kindango ala, futa ti asioni ti ala! 10Ayeke nzoni le ti ala avuko, ala kiri abaa ndo oko pepe! Sara si peko ti ala aba bango lakue!” 11Tongaso mbi hunda ndo, mbi tene: so azuife apika gere ti ala si ala ti so, ala ti biani biani awe? Oko pepe! Me ndali ti tingo ti azuife, azo ti amara nde awara lege ti soo kuâ, tongaso si kota be asara azuife. 12Ndali ti so azuife ake ti ma yanga ti Nzapa, azo ti dunia awara anzoni ye mingi; na lege ti tingo ti ala, azo ti amara nde awara nga anzoni ye mingi. Tongana azuife kue akiri ande ti soo kuâ, fade anzoni ye ni ayeke kiri ti hon ndoni pepe? 13Ala so ayeke azo ti amara nde, fadeso mbi yeke tene tënë na ala: mbi wani, mbi yeke watokua ti azo ti amara nde. Mbi yeke gonda kua ti mbi ni, 14ti sara si, tongana lege ayeke daa, azo ti mara ti mbi asara kota be si mbi soo ambeni na popo ti ala. 15So Nzapa apusu azuife yamba so, ni laa asara si songo akiri na popo ti azo ti dunia na Nzapa. Tongana Nzapa akiri ande na azuife na tere ti lo, fade ye ni ayeke duti tongana nyen? Ye ni ayeke duti tongana ti azo so akui si akiri na fini! 16Tongana a zia akozo mapa nde ndali ti Nzapa, tanga ti mapa ni kue ayeke ti lo. Tongana zo amu gunda ti keke na Nzapa, amaboko ti keke ni kue ayeke nga ti lo. 17Azo ti Israel ayeke tongana keke ti olive ti yaka so a fâ ambeni maboko ni. Ti mo, mo yeke tongana maboko ti keke ti olive ti ngonda; a mu mo si a gerefe mo na popo ti amaboko so angba na ndö ti keke ti yaka ni. Fadeso mo lingbi nga ti baa nzoni legeoko na amaboko ti keke ti yaka ni ndali ti ngu so alondo na ya ti gunda ni. 18Ndani laa, mo pika kate ti mo pepe, mo tene, mo laa mo hon amaboko ti keke so a fâ ni so. Mo ye ti gonda tere ti mo? Mo laa mo yo gunda ti keke ni pepe, me gunda ti keke ni laa ayo mo! 19Fade mo yeke tene: “A fâ amaboko ti keke ni titene a gerefe mbi na ndö ti keke ni.” 20Tënë ni laa. Me a fâ amaboko ti keke ni, ngbanga ti so ala ma na be pepe. Ti mo, mo ngba na tere ti keke ni, ngbanga ti so mo ma na be. Tongaso, mo pika kete ti mo pepe, me mo sara gi hange. 21Biani, so Nzapa afâ taa amaboko ti keke ni so, mo laa Nzapa ayeke bata ande mo? 22Baa, Nzapa ayeke Nzapa ti nzoni be, lo yeke nga Nzapa so fango ngbanga ti lo aso mingi. Fango ngbanga ti lo aso na tere ti azo so ati, me lo yeke sara nzoni be na mo. Alingbi mo ngba ti duti na ya nzoni be ti lo, tongaso pepe, fade a yeke zi nga mo tongana ti so a zi maboko ti keke so. 23Ti azuife, tongana ala yeda ti ma na be, fade lo yeke kiri ti gerefe ala na ndö ti keke ni, ngbanga ti so lo yeke na ngangu ti kiri ti gerefe ala. 24Mo, mo yeke tongana maboko ti keke ti olive ti ngonda so Nzapa afâ si agerefe ni na ndö ti keke ti olive ti yaka, ataa so lege ti sarango ni laa pepe. Ti azuife, ala yeke tongana amaboko ti keke ti olive ti yaka. Tongaso, fade Nzapa ayeke kiri ti gerefe ala nzoni mingi na ndö ti keke so ala sigigi lani daa! 25A-ita, mbi ye titene ala hinga taa-tënë so a sigigi na nda ni awe, tongaso si ala baa tere ti ala tongana azo ti ndara pepe. Tënë ni ayeke so: fade ambeni zo ti Israel ayeke ngba ti sara ngangu li ngbii asi na ndembe so wungo ti azo ti amara nde alingbi, so ti tene ala so ayeke li na popo ti azo ti Nzapa. 26Tongaso laa, fade a yeke soo azo ti Israel kue na kuâ, tongana ti so Mbeti ti Nzapa atene: “Fade zo ti zingo azo ayeke londo na Sion ti ga, lo yeke zi asioni kue na popo ti azo ti mara ti Jacob. 27Baa, mbuki so mbi na ala e yeke sara ni laa, tongana mbi yeke zi asiokpari ti ala.” 28Azuife ake Nzoni Tënë awe, nilaa ala ga awato ti Nzapa; ye so asi ndali ti nzoni ti ala, azo ti amara nde. Me Nzapa asoro azuife titene ala ga azo ti lo, lo ye ala ndali ti akotara ti ala. 29Biani, tongana Nzapa amu ye na zo awe, lo yeke kiri ti zi ni na maboko ti lo pepe; tongana Nzapa airi mbeni zo awe, lo yeke kiri ti ke lo pepe. 30Ando, ala azo ti amara nde, ala ke yanga ti Nzapa; me fadeso, Nzapa abaa mawa ti ala, ndali ti so azuife ama yanga ti lo pepe. 31Ti azuife, ye ni ayeke nga tongaso: fadeso, ala ke ti ma yanga ti Nzapa titene Nzapa abaa mawa ti ala, azo ti amara nde. Tongaso, ti fadeso, Nzapa alingbi ti baa nga mawa ti azuife. 32Biani, Nzapa asara si azo kue aga azo ti kanga ndali ti kengo yanga, tongaso si lo baa mawa ti azo kue. 33Anzoni ye ti Nzapa ayeke kota biani! Ndara ti lo na hingango ye ti lo ayeke kota ahon ndoni! Zo wa laa alingbi ti hinga nda ti fango ngbanga ti lo? Zo wa laa alingbi ti hinga tënë ti be ti lo? 34Mbeti ti Nzapa atene: “Zo wa laa ahinga tënë ti be ti Kota Gbia? Zo wa laa alingbi ti mu wango na lo? 35Zo wa laa amu ye na Nzapa kozoni titene Nzapa akiri afuta mbeni ye na lo?” 36Biani, ye kue alondo na Nzapa, ye kue ayeke duti na lege ti lo, ye kue ayeke ndali ti lo. Gonda ayeke ti lo kpu na kpu! Amen.
Copyright
Learn More


text:
1Fütanga ngü la, fü wü Yesu ayia anü de zabu la, anü akoro kpa etangu mere ngu Galïlaya. Fü ewü ayia akö, akoro kpa füh gümba, gbü tö ka wü Garasa. Fü ewü amaka gara komoko kpala, de siti wü di enga me guvu ye, te ewü mere engu, o ba mürü maröfö. Komoko la koro ka-ye kpa esüka wü mbükü, 3angü ah ngbü era ka-ye etü wü mbükü. Wüh ngbü ta ei engu ai de ku-se, edü wü kengbe gbü lölö na ʼburu. Fü engu akolo ku-se la, akukuru wü kengbe la kpah ʼburu asidi. Teka ne de, angü nda-ka wazi fa nda wü kpara ʼburu. Kpara te tï ai engu nda tïne ma. 5Komoko la ngbü ta endoro kpa füh wü da, enzö wü gümba, da endoro etü wü mbükü, eku gba biti de ra, da edütü te-ye de teme. 6Fü komoko la ayia awu Yesu nengete. Fü ah ayia ale woro, akpe akoro kpaka Yesu, abu nzökuta ye kötö engangagira, andaʼba te-ye fefe. 7Fü Yesu arü amala ngü fü wü siti wü di enga me, te ewü ngbü emere komoko la, gü ba dene, "Wü ce engu ace!" Fü komoko la aba rere kpa tikpi, de mere ri ye, gü ba, "Yesu, Ye Mere Me, ye ce ni ace! Tima ka-ni gbü ngü ka-ye nda ma. Ni kïna ye eyi te ïrï Me, gü ba, ye mere e ato cïnga te ni de!" 9Fü Yesu ayi-ta komoko la, gü ba, "Ïrï ye neh da?" Komoko la ga, "Ïrï ni de Bi-nzö-gü." Ah gü ïrï ye bala, angü wü di enga me la sibi guguvu fa sü. 10Fü wü di enga me la afüwa te-wü fü Yesu, gü ba dene, "Ye mere e aliki ani te sü ne asidi de." 11Gara wü mba ka kötï ta ladü sela, mere bi ewü baka kutu ʼbasu (2,000). Wüh ngbü ka-wü füh mere gümba da ezü e ka-wü. 12Fü wü di enga me la afüwa te-wü fü Yesu, gü ba, "Ye tima ani kpaka wü mba la, de ani nü rï guvu ewü." 13Fü Yesu ayia ale ngü ka-ewü la. Fü wü di enga me la ayia akoro guvu komoko la asidi, ace engu, akpe arï aguvu wü mba la. Fü wü mba la ayia ka-wü, yurrru! de mere woro, ago kpa esa gö. Fü ewü agürü agbü mere ngu, anzö ngu, akpi ʼburu. 14Te wü kpara, de te ewü ngbü eceka kpï fütanga wü mba la, wu ngü la bala, fü cürü amere ewü. Fü gara ewü akpe de woro, anü amala nga ngü, te Yesu mere la fü wü kpara agbü mere kötï, bete wü sü edede la ʼburu. Te wü kpara la je ngü la bala, fü ewü ayia anü akoro gbü sü la, teka aceka ngü la cu de jia wü. 15Te wüh koro kpala, fü ewü amaka komoko, ta te di de mere bi wü di enga me guvu ye ne, nzönzö na fü te-ye tïne, koro eyi mbi. Ah to bongo kpah eyi te-ye. Fü ah adu angbü ka-ye kötö ede wü Yesu. Fü wü kpara angbü de mere cürü, gü ba, "Dela sirimbi!" 16Fü wü kpara te ewü wu ngü la cu de jia wü ne, fü ewü ayia amala nga ngü la fü wü bu wü, gü ba, "Yesu liki wü di enga me guvu komoko ne eyi asidi. Fü wü di enga me la ayia arï aguvu wü mba ka kötï. Fü wü mba la akpe atï ʼburu agbü ngu, akpi kpala." 17Fü wü kpara la aci ʼburu, amala ngü fü Yesu, gü ba, "Ye yia sene eyia, ye ce sü ka-ani, de ye nü kpa gbü gara sü." 18Fü wü Yesu ayia alï gbü zabu, de ani nü. Fü komoko, de te siti wü di enga me koro guguvu na ne, ayia ayi-ta Yesu, gü ba dene, "Ni ele de ani nü ka-ani ake ye." 19Yesu le nda de, gü ba, "Aʼa. Ye du edu kpa gba wü, kpaka wü mürü ye, de ye mala nga züka ngü te Me mere fü ye ne, angü Me wu cïnga ka-ye eyi fanü." 20Fü komoko la ayia adu ka-ye, angbü endoro gbü nga nzö kötï de ïrï ye Dekapoli, adi emala nga ngü te Yesu mere fü ye ne. Fü ngü la aga gbü jia wü kpara de kpala afa sü. 21Fütanga ngü la, fü wü Yesu adu alügü nga wü kpa etangu mere ngu Galïlaya. Fü mere bi wü kpara aci akoro, abiti te-wü kpaka Yesu era ngu kpala. 22Gara komoko ta ladü kpala de ïrï ye Yayïrü. Engu ta de mere kpara te ngbü emere tima kpa esambü ka biti-te. Te Yayïrü wu Yesu tete, fü engu ayia akoro, atï eri lö Yesu, 23andaʼba te-ye fefe, gü ba dene, "Mere kpara deyï, ye koro, ye küwa ye ni, mba jaji würüse, angü keke ngbü emere engu efa sü. Ah yia eyi ekpi akpi. Ye koro la, de ye o kpa ye eküküte na, de ah küwa." 24Te Yesu je ngü la, fü ewü ayia anü de wü Yayïrü. Fü mere bi wü kpara aci anü kpah gbü nga ewü, enzinzi te-wü, da ededere Yesu. 25Amba gara mürü keke ta kpah ladü sela. Ah de gara würüse, te ngüte ngbü ego tete gbü wü sïkpï ʼburu. Ah mere engu eyi bala teka wü re nzükpa de füh ye ʼbasu. 26Ngü la ngbü ta eto mere cïnga fü würüse la efa sü. Ah ngbü ta enü kpaka mere bi wü mürü kuwa, eto mere bi jiase fü ewü, de wüh küwa ni. Wüh to rü fefe ma. Wüh küwa engu nda-wü kpah de. Fü keke la angbü fï ega ngü, enü kpa engagira nü. Fü jiase anza esasaka na ʼburu, teka keke la. 27Te würüse la je nga Yesu, gü ba, "Engu koro eyi sela ne," fü ah ayia anü kpala. Te engu koro kpala, fü ah ayia azi te-ye ʼbïlï ʼbïlï, esüka mere bi wü kpara la, anü amofo mö bongo ka Yesu to kpa ekükürüfe. 28Angü ah fï, gü ba, "Te ni mofo bü mö bongo ka Yesu la, ni ena aküwa." 29Würüse la bü te emofo bongo ka Yesu bane, ʼduwa fü ngüte la ayia akolo. Fü würüse la adu awu, gü ba, keke ka-ni nza eyi. 30Yesu, fü mü awu emaguma mü, gü ba, gara kpara mofo bongo ka-ni eyi, angü wazi ka-ni, de te Me to fü ni ne, mere tima eyi. Fü ah arü, afü te-ye, gü ba, "E-mofo bongo ka-ni neh da?" 31Fü wü kpara kaka amala ngü fefe, gü ba dene, "Mere kpara, ye ena angbü eyi-ta ngü bala ne, ye wu mere bi wü kpara, te ewü ngbü egbene sü agbene, ne de? Fü ye adu ayi-ta ngü, gü ba, 'E-zoro bongo ka-ni neh da?' " 32Fü Yesu angbü fï bü da eceka kpï ede ye, egïrï kpara te mofo bongo ka-ye ne. 33Te würüse la wu, gü ba, keke ka-ni nza eyi ne, fü ah ayia akoro de mere lümü, atï eri lö Yesu, da eyï ayï de cürü, afüwa te-ye fü Yesu, gü ba dene, "Ah de ni, ni mofo bongo ka-ye me-ni, fü keke ka-ni anza dene." 34Yesu gü ba dene, "Enga ra, mü küwa eyi fï badi, teka te mü to maguma mü eyi fere. Mü nü enü de gu maguma." 35Baka te Yesu ngbü emala ngü fü würüse la, fü wü kpara gba Yayïrü, te mbarase kaka ngbü eke ake ne, akpe akoro. Fü ewü amala ngü fü Yayïrü, gü ba dene, "Yayïrü deyï, ah nza eyi. Ye mere e ambü mere kpara la tïne de, angü mbarase ka-ye ne kpi eyi." 36Amba Yesu, mü le ngü ka-ewü la nda-mü de. Fü mü adu amala ngü fü Yayïrü, gü ba dene, "Yayïrü deyï, ye kpe cürü de. Ye to maguma ye fü ni." 37Fü wü Yesu ayia de wü Petero, Yakobo bete Yüwane, anü kpa gba Yayïrü. Fü ewü ace mere bi wü kpara la sidi nga wü, angü Yesu le de bi wü kpara la nü fa nga ni kpala tïne de. 38Te wüh nü koro agba Yayïrü, fü ewü amaka mere bi wü kpara kpala, da eku mere siti gba, de wü yiyi. Dela gba nda tïne de! 39Fü Yesu adu arü amala ngü fü wü kpara la, gü ba dene, "Wü ngbü eku gba neh teka ne? Mbarase la kpi akpi nda de. Ah ngbü era ka-ye ara." 40Fü ewü aci ʼburu angbü emü engu, gü ba, "Dene ne töndö ngü ne?" Fü Yesu ayia aliki ewü ʼburu etanü, aza ʼduwa wö ye mbarase, ake ni ye na, bete wü Petero de wü bu ye, te ewü koro de ewü ne. Fü ewü ayia arï te sü, te wüh o kö mbarase la tete. 41Te wüh koro kpa esambü la, fü ewü ayia awu kö mbarase. Fü Yesu ato kpa ye, azoro kpa mbarase di, aï mbarase la, amala ngü fefe gbü ngü mündü ka-wü, gü ba, "Talïta gumi!" Ah ba e te ewü gü ba dene, "Jaji würüse deyï, ye yia eyia tikpi." 42Fü jaji würüse la azükü, ayia cukuru atikpi da endoro. Angü mbarase la, re kaka-na koro eyi nzükpa de füh ye ʼbasu. Fü Yesu amala ngü fü ewü, gü ba dene, "Wü mere e amala nga ngü la fü wü bu wü fa fa fa de." Fü ah adu amala ngü fü wü wö ye mbarase la, ake ni ye na, gü ba, "Wü mere kümü, wü to fü mbarase la." Dela ngü ta te Yesu küwa ye Yayïrü di. Fü ngü la aga gbü jia wü kpara afa sü.
Copyright
Learn More


text:
1Na pekoni, Jésus amu lege, lo gue na mbage ti kota ngu ti Galile, so mbeni iri ni Tiberiade. 2Gba ti azo amu peko ti lo, ngbanga ti so ala baa aye ti kpene so lo sara ti kai kobela na tere ti azo. 3Tongaso Jésus ague na li ti mbeni hoto; kâ, lo na adisiple ti lo aduti. 4Andaa Pake, so ayeke matanga ti azuife, aga nduru awe. 5So Jésus amu le ti lo na nduzu, lo baa gba ti azo ayeke ga na peko ti lo. Tongaso lo hunda Philippe, lo tene: “Fade e yeke wara kobe na ndo wa ti vo si alingbi na azo so kue?” 6– Jésus ahunda tënë so ti tara gi be ti Philippe. Andaa lo hinga ye so lo leke na be ti lo ti sara. – 7Philippe akiri tënë na lo: “Ataa e yeke na ale ti nginza ngbangbo use, so ayeke lingbi ande ti vo na kobe si zo oko oko awara kete ate?” 8Mbeni disiple ti lo oko so iri ti lo André, ita ti Simon Pierre, atene: 9“Mbeni kete molenge-koli ayeke ge, lo yeke na asusu use na mapa oku so a sara na farini ti orze. Me so ayeke lingbi na azo gbani gbani so tongana nyen?” 10Jésus atene: “Ala tene na azo ni kue ti duti.” Pere ayeke na ndo ni so mingi. Azo ni aduti; li ti akoli kue aga nduru na saki oku. 11Tongaso Jésus amu amapa ni, lo mu singila na Nzapa si lo kangbi ni na azo so aduti. Lo kangbi nga asusu ni na ala, zo oko oko ate alingbi na nzara ti lo. 12So ya ti azo ni asi awe, Jésus atene na adisiple ti lo: “Ala ro anduru kobe so angba so, ala sara si mbeni oko agirisa pepe.” 13Adisiple aro ni si asi sakpa baleoko na use: so ayeke tanga ti amapa oku so azo ni ate si angba so; a sara mapa ni na farini ti orze. 14So ala baa ye ti kpene so Jésus asara, azo ni atene: “Koli so ayeke taa Wayanga-Nzapa, lo so azo atene tënë ti gango ti lo na dunia so!” 15Jésus ahinga atene, azo ni aye ti ga ti mu lo na ngangu ti sara si lo ga gbia. Nilaa lo gboto tere ti lo, lo gue lo duti na ndö ti hoto gi lo oko. 16Na lakui, adisiple ti Jésus ague na yanga ti kota ngu. 17Ala ko na ya ti mbeni ngo si ala yeke fâ ngu ti gue na Kapernaum so ayeke na mbage ti ngu ni. Ndo avuko awe, me Jésus ade ti kiri na tere ti ala pepe. 18Mbeni ngangu pupu aya si ayeke yingi ngu ni ngangu. 19So ala gue na ngo ni ngbii asi kilometere oku wala omene, ala baa Jésus ayeke tambula na le ti ngu si lo yeke ga nduru na ngo ti ala. Mbeto agbu ala. 20Me Jésus atene na ala: “Ala sara mbeto pepe, so mbi laa!” 21Ala ye ti mu lo na ya ti ngo ni, me ngo ni asi na ndo so ala ye ti gue daa awe si agbu sese. 22Lango oko na pekoni, gba ti azo so angba na mbage ti ngu ni abaa so, gi ngo oko laa ayeke kâ. Ala hinga so Jésus ako na ya ti ngo legeoko na adisiple ti lo pepe; gi adisiple oko laa ahon. 23Me ambeni ngo nde alondo na gbata ti Tiberiade asi na ndo so Kota Gbia amu mapa, lo mu singila na Nzapa si azo ate so. 24So gba ti azo ni abaa so Jésus na adisiple ti lo ayeke kâ pepe, ala ko na ya ti ango ni si ala gue ti gi lo na Kapernaum. 25Azo ni awara Jésus na mbage ti ngu ni si ala hunda lo, atene: “Wafango-ye, mo si ge lawa?” 26Jésus akiri tënë na ala: “Biani, mbi tene na ala taa-tënë: ala yeke gi mbi ngbanga ti aye ti kpene so ala baa so pepe, me ngbanga ti so ala te mapa ngbii ya ti ala asi. 27Ayeke nzoni ala sara kua ndali ti kobe so ayeke buba pepe, me ndali ti kobe so ayeke ngba si ayeke mu na zo fini so angba lakue lakue. Molenge ti Zo laa ayeke mu ande na ala kobe ni so, ngbanga ti so Babâ, lo so lo yeke Nzapa wani laa amu na lo ngangu ni.” 28Ala hunda lo, atene: “Nyen laa e lingbi ti sara tongana e ye ti sara kua ti Nzapa?” 29Jésus akiri tënë na ala: “Kua so Nzapa ahunda na ala ti sarango ni ayeke ti ma na be na zo so lo tokua lo.” 30Ala kiri tënë na lo, atene: “Nyen laa mo yeke sara titene e baa si e ma na be na mo? Ye so mo yeke sara ande ayeke nyen? 31Ando na benyama, akotara ti e ate mane. Mbeti ti Nzapa atene: ‘Lo mu na ala mapa so alondo na yayu si ala te.’ ” 32Me Jésus akiri tënë na ala, atene: “Biani, mbi tene na ala taa-tënë: mapa so alondo na yayu, Moïse laa amu na ala pepe; me Babâ ti mbi laa amu na ala taa mapa ti yayu, 33ndali ti so mapa ti Nzapa ayeke zo so alondo na yayu, lo zu si lo yeke mu fini na azo ti dunia.” 34Ala tene na lo: “Kota Gbia, mu na e mapa ni so lakue!” 35Jésus atene na ala: “Mbi laa mbi yeke mapa so ayeke mu fini na zo. Zo so aga na mbi, fade nzara ti kobe ayeke sara lo laoko pepe; zo so ama na be na mbi, fade nzara ti ngu ayeke sara lo laoko pepe. 36Mbi tene na ala awe: ala baa mbi, me ala ma na be pepe. 37Azo so kue Babâ amu ala na mbi, fade ala yeke ga na mbi; zo so aga na mbi, fade mbi yeke zia lo na gigi oko pepe. 38Mbi londo na yayu, mbi ga na ndo so ti sara ye ti be ti mbi pepe, me ti sara ye so be ti lo so atokua mbi aye. 39Ye so be ti lo so atokua mbi aye, ayeke so: na popo ti azo so lo mu ala na mbi, mbi girisa mbeni zo oko pepe, me lo ye si mbi zingo ala kue na kuâ na lango ti ndani. 40Ye so be ti Babâ ti mbi aye ayeke so: zo so kue abaa Molenge ni si ama na be na lo, lo yeke na fini so angba lakue lakue; fade mbi, mbi yeke zingo lo na kuâ na lango ti ndani.” 41Azuife ato nda ti kasa Jésus, ngbanga ti so lo tene: “Mbi yeke mapa so alondo na yayu si aga.” 42Ala hunda tere ti ala, atene: “So Jésus, molenge ti Joseph, so e hinga babâ ti lo na mama ti lo so laa pepe? Tongana nyen laa fadeso lo tene: ‘Mbi londo na yayu si mbi ga so?’” 43Jésus akiri tënë na ala, atene: “Ala zia ti kasa ndo! 44Tongana Babâ so atokua mbi airi mbeni zo pepe, zo ni alingbi ti ga na mbi pepe. Tongana zo ni aga na mbi, fade mbi yeke zingo lo na kuâ na lango ti ndani. 45Awayanga-Nzapa asu na mbeti, atene: ‘Fade Nzapa ayeke fa ye na azo kue.’ Zo so ama tënë ti Babâ si lo yeda ti manda ye so Babâ afa na lo, zo tongaso laa ayeke ga na mbi. 46So ti tene pepe mbeni zo abaa Babâ awe. Gi zo so alondo na Nzapa aga, lo laa lo baa Babâ.” 47Biani, mbi tene na ala taa-tënë: “Zo so ama na be, lo yeke na fini so angba lakue lakue. 48Mbi yeke mapa so ayeke mu fini na zo. 49Ando na benyama, akotara ti ala ate mane, me ala kui. 50Me mapa so alondo na yayu si aga, zo so ate ni, fade lo yeke kui pepe. 51Mbi yeke mapa so ayeke mu fini na zo, mapa so alondo na yayu si aga. Zo so ate mapa so, fade lo yeke ngba na fini lakue lakue. Mapa so mbi yeke mu ande ayeke tere ti mbi so ayeke sara titene azo ti dunia awara fini.” 52Na ndö ti tënë so, azuife apapa na popo ti ala ngangu si ala tene: “Koli so alingbi ti mu tere ti lo na e ti te tongana nyen?” 53Jésus atene na ala: “Biani, mbi tene na ala taa-tënë: tongana ala te tere ti Molenge ti Zo pepe si ala nyon nga mene ti lo pepe, fade ala yeke duti na taa fini pepe. 54Zo so ate tere ti mbi si anyon mene ti mbi, lo yeke na fini so angba lakue lakue. Fade mbi yeke zingo lo na kuâ na lango ti ndani, 55ngbanga ti so tere ti mbi ayeke taa kobe si mene ti mbi ayeke taa ye ti nyongo ni. 56Zo so ate tere ti mbi si anyon mene ti mbi, zo so mbi na lo, e yeke duti oko laa. 57Babâ ti mbi so atokua mbi, lo yeke na fini; na lege ti lo laa mbi yeke na fini. Nilaa, zo so ate tere ti mbi, lo yeke ngba na fini na lege ti mbi. 58Baa, mapa so alondo na yayu si aga laa: mapa ni ayeke nde na ti so akotara ti ala ate ando. Akotara ti ala akui, me zo so ate kobe so, lo yeke ngba na fini lakue lakue.” 59Aye so Jésus afa na ya ti da ti sambelango Nzapa na Kapernaum laa. 60Na mango atënë so, mingi ti adisiple ti Jésus atene: “Tënë so ayeke ngangu mingi! Zo wa laa alingbi ti yeda na ni?” 61Me Jésus ahinga so, adisiple ti lo ayeke kasa lo na gbe ti go ti ala ngbanga ti tënë so. Ndani laa lo hunda ala, lo tene: “Tënë so aso be ti ala? 62Ala yeke tene ande nyen na ndembe so Molenge ti Zo ayeke kiri na yayu, na ndo so lo yeke daa kozoni so? 63Yingo ti Nzapa laa ayeke mu fini na zo; zo alingbi ti wara fini na ngangu ti lo wani pepe. Atënë so mbi tene na ala ayeke tënë ti Yingo na tënë ti fini. 64Me ambeni zo na popo ti ala ama na be pepe.” Biani, Jésus ahinga ngbene ye na tongo nda ni azo so ama na be pepe nga na zo so ayeke ka ande lo. 65Lo kiri lo tene: “Ndani laa, mbi tene na ala, tongana Babâ amu lege na mbeni zo pepe, zo ni alingbi ti ga na mbi pepe.” 66Gi na peko ti tënë so, mingi ti adisiple ti Jésus agboto tere ti ala si ala kiri ague na peko ti lo pepe. 67Tongaso Jésus ahunda adisiple baleoko na use, atene: “Ala nga, ala ye ti gue pepe?” 68Simon Pierre akiri tënë na lo: “Kota Gbia, e yeke gue ti e ande na zo wa? Atënë so ayeke mu na zo fini so angba lakue lakue, ayeke gi na yanga ti mo oko. 69E ma na be si e hinga so, mo yeke zo ti nzoni kue so Nzapa azia mo nde si lo tokua mo.” 70Jésus akiri tënë na ala, atene: “Mbi laa mbi soro ala so baleoko na use so pepe? Andaa mbeni zo oko na popo ti ala ayeke ti lo mbeni zabolo!” 71Jésus ayeke tene tënë ti Judas, molenge ti Simon Iskariote. Judas ayeke mbeni oko ti adisiple baleoko na use; lo laa lo yeke ka ande Jésus.
Copyright
Learn More


text: chretien, leschretiens.free.fr, protestant, chretiens, protestants, vie éternelle, vivre avec jésus, joie, paix amour, bible, Genèse,Exode,Lévitique,Nombres,Deutéronome,Josué,Judes,Ruth,1 Samuel,2 Samuel,1 Rois,2 Rois,1 Chroniques,2 Chroniques, Esdras, Néhémie, Esther, Job, Psaumes,Proverbes,Ecclésiaste, Cantique des cantiques, Esaïe, Jérémie, Lamentations de Jérémie, Ezéchiel, Daniel, Osée, Joël, Amos, Abdias, Jonas, Michée, Nahum, Habakuk, Sophonie, Aggée, Zacharie, Malachie, Matthieu, Marc,Luc,Jean,Actes,Romains,1 Corinthiens,2 Corinthiens, Galates, Éphésiens, Philippiens, Colossiens, 1 Thessaloniciens,2 Thessaloniciens,1 Thimothée,2 Timothée, Tite, Philémon, Hébreux, Jacques, 1 Pierre, 2 Pierre, 1 Jean, 2 Jean, 3 Jean,Jude,Apocalypse, adam et eve, vivre, mourir, paradis, eden, catholique, catholiques, eglise, eglises, traité, traités, catho, Jésus, Christ, Jésus Christ, biblique, croire, Dieu, connaitre, s'instruire...


text:
1Matanga ti Mapa so a sara na mama ni pepe aga nduru awe; matanga so a iri ni Pake. 2Akota wayango-sandaga na awafango-ndia ayeke gi lege ti fâ Jésus; me ala sara mbeto ti azo ti kodro. 3Tongaso Satan ali na be ti Judas so a iri lo Iskariote, mbeni disiple oko na popo ti adisiple baleoko na use. 4Lo gue lo baa akota wayango-sandaga na amakonzi ti aturugu ti batango lo si lo na ala ama tere na ndö ti lege so fade lo yeke ka Jésus na ala. 5Tere ti ala anzere si ala ma tere ti mu na lo nginza. 6Judas ayeda na ala si lo to nda ti gi nzoni lege ti ka Jésus na ala si gba ti azo ni ahinga tënë ni pepe. 7Lango ti matanga ti Mapa so a sara na mama ni pepe asi awe, lango so alingbi azo afâ akete taba ndali ti matanga ti Pake. 8Jésus atokua Pierre na Jean; lo tene na ala, lo tene: “Ala gue aleke na e kobe ti Pake titene e gue, e te.” 9Ala hunda lo, atene: “Mo ye e leke kobe ni na ndo wa?” 10Lo tene na ala: “Na lingo ti ala na ya ti gbata ni, fade ala yeke tengbi na mbeni koli so ayo ta ti ngu na li ti lo. Ala mu peko ti lo na ya ti da so lo yeke li daa; 11fade ala yeke tene na wa ti da ni, atene: ‘Wafango-ye atene na mo: ndo titene mbi na adisiple ti mbi, e te kobe ti Pake daa ayeke na ndo wa?’ 12Fade lo yeke fa na ala mbeni kota kubu na nduzu so a leke ya ni awe: na ndo so laa ala yeke leke kobe ni daa.” 13Adisiple ague awara aye ni kue gi tongana ti so lo fa na ala si ala leke kobe ti Pake ni. 14So ngbonga ni alingbi awe, Jésus na awatokua aduti ti te kobe. 15Lo tene na ala: “Mbi ye mingi ti te kobe ti Pake so na ala kozoni si mbi baa pasi! 16Biani, mbi tene na ala: mbi yeke kiri ti te ni pepe ngbii Nzapa afa taa nda ti kobe ni na ya ti Kodro-gbia ti lo.” 17Na pekoni, Jésus amu kopo ti vin, lo mu singila na Nzapa si lo tene: “Ala mu ni, ala kangbi na popo ti ala. 18Biani, mbi tene na ala: fade mbi yeke kiri ti nyon ngu ti le ti vinye pepe ngbii kodro-gbia ti Nzapa asi.” 19Na pekoni, lo mu mapa, lo mu singila na Nzapa, lo fâ ya ni, lo mu na ala si lo tene: “So ayeke tere ti mbi so mbi mu ndali ti ala. Ala sara ye so ti dabe ti ala na mbi.” 20So ala te kobe ni awe, lo mu nga kopo ti vin si lo tene: “Kopo so ayeke fini mbuki na lege lege ti mene ti mbi, mene so atuku ndali ti ala. 21Ala baa: zo ti kango mbi ayeke na ndo so, mbi na lo laa e yeke te kobe so! 22Molenge ti Zo ayeke gue ti lo tongana ti so Nzapa aleke awe; me mawa na zo so aka lo!” 23Adisiple ayeke hunda tere ti ala na popo ti ala ti hinga zo wa laa ayeke sara ande ye ni so. 24Na pekoni, papa alondo na popo ti adisiple, ngbanga ti so ala ye ti hinga zo wa na popo ti ala si ayeke kota zo ahon atanga ni. 25Jésus atene na ala: “Agbia ti amara nde ayeke sara komandema na ndö ti amara ni. Azo so ayeke na komandema na ndö ti amara ni aye titene azo ni airi ala ‘Azo ti sarango nzoni be’. 26Ti ala azo ti mbi, ye ni ayeke tongaso pepe. Me ayeke nzoni zo so ayeke kota zo na popo ti ala ahon atanga ni kue aduti tongana kete zo ahon atanga ni kue; zo so ayeke na komandema, ayeke nzoni lo ga tongana zo ti sarango kua na ala. 27Biani, na popo ti zo so aduti ti te kobe na zo so ayeke sara kua ti kobe ni, zo wa laa ayeke kota zo? Ayeke lo so aduti ti te kobe so pepe? Ti mbi, mbi yeke na popo ti ala tongana zo so ayeke mu kobe na azo! 28Ti ala, ala yeke azo so angba lakue na tere ti mbi na ya ti pasi ti mbi. 29Tongana ti so Babâ amu na mbi Kodro-gbia, mbi nga, mbi yeke mu kodro-gbia na ala: 30fade mbi na ala, e yeke te si e yeke nyon na ya ti Kodro-gbia ti mbi si ala yeke duti na ndö ti ambata ti gbia ti fâ ngbanga ti amara baleoko na use ti Israel.” 31Jésus atene: “Simon, Simon, Satan ahunda ti yengere ala tongana ti so zo ayeke yengere ale ti kobe. 32Me mbi sambela ngbanga ti mo si mabe ti mo ati pepe. Tongana mo kiri ande na mbage ti mbi, ayeke nzoni mo sara titene a-ita ti mo akpengba.” 33Pierre atene na lo: “Kota Gbia, ataa na da ti kanga, mbi na mo e yeke gue; ataa ti kuâ ni, mbi na mo e yeke kui!” 34Jésus atene na lo: “Pierre, mbi tene na mo: kozo titene koli-kondo atoto, fade mo yeke bere fani ota mo tene, mo hinga mbi pepe.” 35Jésus atene na ala: “So lani mbi tokua ala si ala gue na bozo ti nginza pepe, na bozo ti kobe pepe, na poro pepe so, mbeni ye atia ala?” Ala kiri tënë na lo, atene: “Ye oko atia e pepe.” 36Lo tene na ala: “Ti fadeso, zo so ayeke na bozo ti nginza, ayeke nzoni lo mu ni biani; zo so ayeke na bozo ti kobe, lo mu nga ni; zo so ayeke na yongoro zeme pepe, lo ka kota bongo ti lo ti vo na ni. 37Mbi tene na ala: ayeke nzoni ye ni asi alingbi na tënë so a su na ya ti Mbeti ti Nzapa na ndö ti mbi, atene: ‘A diko lo na popo ti azo ti fango zo.’ Biani, tënë so atene na ndö ti mbi so, ye ni ayeke si ande alingbi na ni.” 38Adisiple atene na lo: “Kota Gbia, baa yongoro zeme use laa.” Lo kiri tënë na ala, lo tene: “Alingbi awe.” 39Jésus asigigi si lo gue na hoto ti a-olive tongana ti so lo yeke sara lakue; adisiple ti lo amu peko ti lo. 40So lo si kâ awe, lo tene na ala: “Ala sambela si ye ti tarango be ahon ndö ti ala pepe.” 41Na pekoni, lo londo na tere ti ala, lo gue yongoro alingbi na ndo so tongana zo abi têne, ati daa. Lo kuku na sese, lo sambela, 42lo tene: “Babâ, tongana mo ye, ayeke nzoni mo zi kopo ti pasi so na tere ti mbi. Me mbi ye pepe titene mo sara ye so be ti mbi aye, me mo sara gi ye so be ti mo aye.” [ 43Tongaso mbeni ange alondo na yayu asi na lo ti mu ngangu na be ti Jésus. 44So mbeto angba ti sara lo ahon ndoni, lo kiri lo sambela Nzapa ngangu. Gbiki asigigi na tere ti lo tongana angbongboro mene si ayeke yuru na sese.] 45So lo sambela awe, lo londo si lo ga na mbage ti adisiple; lo wara ala na lango ndali ti so vundu asara ala. 46Lo tene na ala: “Ala lango ngbanga ti nyen? Ala londo asambela si ye ti tarango be ahon ndö ti ala pepe.” 47So Jésus angba ti tene tënë, gba ti azo asi. Mbeni oko ti adisiple baleoko na use so a iri lo Judas ayeke tambula na li ni; lo ga nduru na Jésus si asu ngbangba ti lo. 48Jésus atene na lo: “Judas, na lege ti sungo ngbangba si mo yeke ka Molenge ti Zo?” 49Azo so ayeke na tere ti Jésus abaa ye so azo ni aye ti sara na lo si ala hunda lo, atene: “Kota Gbia, alingbi e de ala na yongoro zeme?” 50Mbeni oko na popo ti ala ade zo ti kua ti kota wayango-sandaga si afâ mê ti lo ti mbage ti koli. 51Me Jésus atene: “Ala zia! Alingbi awe!’ Lo ndu mê ti koli ni si mê ti lo ni akiri aga nzoni. 52Na pekoni, Jésus atene na akota wayango-sandaga, amakonzi ti aturugu ti kota da ti Nzapa na akangba so aga ti gbu lo, lo tene: “Ala ga na ayongoro zeme na akeke ti gbu mbi, mo baa mo tene, mbi yeke zo ti nzi! 53Lakue mbi yeke na popo ti ala na ya ti kota da ti Nzapa, me ala gbu mbi pepe. Biani, so ayeke ngbonga ti ala si ayeke nga ngbonga ti komandema ti vukongo ndo.” 54Ala gbu Jésus si ala gue na lo na ya ti da ti kota wayango-sandaga. Pierre ague na peko ti ala, me lo gue nduru nduru pepe. 55Azo asara wâ na ya ti gbagba ni si ala yeke duti na tere ni; Pierre aga aduti na popo ti ala. 56Mbeni wali so ayeke sara kua kâ abaa lo so lo duti na tere ti wâ ni. Wali ni abaa le ti lo ngbii si atene: “Koli so nga ayeke zo ti lo!” 57Me Pierre abere, atene: “Wali, mbi hinga lo pepe.” 58Kete na pekoni, mbeni koli abaa Pierre si atene na lo: “Mo nga, mo yeke mbeni zo ti Jésus!” Me Pierre atene: “Mbi yeke ti mbi zo ti lo pepe!” 59Ngbonga oko na pekoni, mbeni zo nde akiri atene: “Taa-tënë, lo so nga lo yeke mbeni zo ti lo si lo yeke nga zo ti Galile!” 60Pierre akiri tënë na lo, atene: “Mbi gi li ti mbi na tënë ti mo ni gbaa!” Gi so tënë angba na yanga ti lo, koli-kondo atoto. 61Kota Gbia abaa ndo na peko, lo baa le ti Pierre si Pierre adabe ti lo na tënë so Kota Gbia atene: “Laso, kozo titene koli-kondo atoto, fade mo yeke bere tënë ti mbi fani ota.” 62Pierre asigigi si lo toto ngangu mingi. 63Azo so ayeke bata Jésus ahe lo si ala pika nga lo. 64Ala kanga le ti lo na bongo si ala hunda lo, atene: “Sara tongana wayanga-Nzapa! Zo wa laa apika mo?” 65Ala zonga lo na ambeni gba ti zonga. 66So ndo ahan awe, akangba ti azuife na akota wayango-sandaga na awafango-ndia abongbi tere ti ala. Ala mu Jésus ague na lo na gbe ti azo ti Kota Bongbi ti Fango Ngbanga ti ala. 67Ala hunda lo, atene: “Tongana mo yeke Mesii, tene na e.” Lo kiri tënë na ala: “Tongana mbi tene na ala, ala yeke ma na be pepe. 68Tongana mbi hunda ala na mbeni tënë, ala yeke kiri peko ni na mbi pepe. 69Me ti londo na ndembe so ti gue na ni, fade Molenge ti Zo ayeke duti na tere ti Nzapa so ngangu ti lo ahon angangu kue; lo yeke duti na mbage ti maboko ti lo ti koli.” 70Ala kue atene: “So ti tene mo yeke Molenge ti Nzapa?” Lo kiri tënë na ala: “Tënë ni laa ala wani atene so: mbi yeke lo.” 71Ala tene: “E yeke kiri ti hunda mbeni tënë ngbanga ti nyen? E wani e ma tënë ni na yanga ti lo wani awe!”
Copyright
Learn More


text:
1Jésus alondo na ndo so si lo kiri na gbata so lo kono daa. Adisiple ti lo amu peko ti lo. 2Na lango ti wungo tere, lo to nda ti fango ye na ya ti da ti sambelango Nzapa. Azo so abongbi mingi ti ma fango ye ti lo, li ti ala kue akpe. Ala hunda tere ti ala, atene: “Lo wara ye so kue na ndo wa? So mara ti ndara ti nyen laa lo yeke na ni so? Lo yeke sara aye ti kpene so na lege ti nyen? 3Sarapande so laa pepe? So molenge ti Marie laa pepe? Ita ti Jacques, na Yozes, na Jude na Simon so laa pepe? A-ita ti lo ti wali ayeke na popo ti e ge pepe?” Ye so asara si azo ni ake ti ma na be na lo. 4Jésus atene na ala: “Na ndo kue azo ayeke ne awayanga-Nzapa, me na gbata so a du lo daa, wala na ya ti sewa ti lo, wala na ya ti da ti lo, azo ayeke ne lo pepe.” 5Jésus alingbi ti sara mbeni ye ti kpene oko na ndo so pepe. Me lo zia gi maboko ti lo na ndö ti ambeni zo ti kobela si kobela ti ala akai. 6Li ti lo akpe ngbanga ti so azo ni ake ti ma na be. Na pekoni, Jésus ague ti fa ye na azo na ya ti akete kodro so ayeke na tere ti Nazaret. 7Lo iri adisiple ti lo baleoko na use si lo tokua ala use use. Lo mu na ala ngangu ti tumba asioni yingo 8si lo mu na ala yanga, lo tene: “Na guengo ti ala, ala mu mbeni ye pepe, ala mu gi mbeni keke; ala mu kobe wala bozo ti lege wala nginza na ya ti bozo pepe. 9Ala yu poro, me ala mu bongo use pepe.” 10Lo kiri lo tene na ala: “Tongana ala si na ya ti mbeni kodro, ala duti gi na ya ti da so wa ni ayamba ala daa, ngbii asi na ngoi so ala ye ti londo ti gue. 11Tongana azo ti mbeni kodro ake ti yamba ala, wala aye ti ma tënë ti ala pepe, ala londo na ndo ni so ahon. Ala pika sese ti gbe ti gere ti ala pepe so ti fa na azo ni so ala sara sioni awe.” 12Tongaso adisiple ague ti fa tënë na azo, atene: “Ala zia ngbene lege ti sarango ye ti ala!” 13Ala tumba asioni yingo mingi si ala kai kobela ti azo mingi na sarango mafuta na tere ti azo ni. 14Gbia Herode ama tënë ti Jésus, ngbanga ti so iri ti lo awu amu ndo kue. Ambeni zo atene: “Jean-Baptiste azingo na kuâ awe! Ndani laa, lo yeke na ngangu ti sara na aye ti kpene so.” 15Me ambeni atene: “So Élie laa.” Ambeni akiri atene: “So mbeni wayanga-Nzapa tongana ambeni wayanga-Nzapa ti ando laa.” 16So Herode ama tënë so, lo tene: “So taa Jean-Baptiste laa! Mbi fâ go ti lo lani, me lo zingo na kuâ awe!” 17Biani, Herode amu ando yanga lo wani titene a gbu Jean, a kanga lo na zingiri si a bi lo na da ti kanga. Herode asara ye so ndali ti Herodiade, wali ti ita ti lo Philippe; Herode akiri amu Herodiade ti ga wali ti lo. 18Jean atene lani na Herode, atene: “Ndia amu lege na mo pepe titene mo mu wali ti ita ti mo!” 19Be ti Herodiade ake Jean mingi si lo ye titene a fâ lo, me lo wara lege ni pepe. 20Biani, Herode ayeke kpe mbeto ti Jean, ngbanga ti so lo hinga, lo tene, Jean ayeke zo ti mbirimbiri, lo yeke nga zo so Nzapa azia lo nde ndali ti lo. Herode ayeke bata lo titene azo asara sioni na lo pepe. Lo yeke na nzara mingi ti ma Jean-Baptiste; me tongana lo ma lo, lo hinga ye so lo lingbi ti sara ni pepe. 21Mbeni nzoni lege azi na Herodiade na lango ti matanga ti dungo Herode. Na lango ni so, Herode asara kota matanga ndali ti anene zo so ayeke sara kua na yangbo ti lo, aturugu ti lo ti kota kamba nga na akota zo ti Galile kue. 22Molenge ti Herodiade ti wali ali na ya ti da ni si lo to nda ti dodo. Lo zia ngia na be ti Herode nga na azo so lo tisa ala. Tongaso gbia atene na molenge-wali ni, atene: “Hunda na mbi ye ti be ti mo, fade mbi yeke mu ni na mo.” 23Lo deba yanga ti lo na molenge-wali ni, lo tene: “Mbi yeda na be ti mbi kue ti mu na mo ye so fade mo yeke hunda na mbi, ataa ndambo ti kodro-gbia ti mbi.” 24Molenge-wali ni asigigi si ague ahunda mama ti lo, atene: “Nyen laa mo ye mbi hunda?” Mama ti lo atene na lo: “Hunda gi li ti Jean-Baptiste!” 25Molenge-wali ni akiri hio na tere ti gbia si lo tene na lo: “Mbi ye mo mu na mbi fafadeso li ti Jean-Baptiste na ya ti mbeni kpangbara sembe!” 26Vundu agbu be ti gbia ni mingi; me ngbanga ti dengo ba so lo de na le ti azo so kue lo tisa ala na matanga ni, lege ti ke tënë ti lo ni ayeke daa pepe. 27Nilaa lo tokua mbeni turugu hio; lo mu yanga na lo ti ga li ti Jean-Baptiste. Turugu ni ague si lo fâ go ti Jean na da ti kanga. 28Lo zia li ti lo ni na ya ti kpangbara sembe, lo ga na ni si lo mu na molenge-wali ni; molenge-wali ni amu na mama ti lo. 29So adisiple ti Jean ama tënë ni, ala ga amu kuâ ti lo si ala gue alu ni. 30Awatokua akiri na tere ti Jésus si ala fa na lo peko ti aye so kue ala sara nga na aye so kue ala fa ni. 31Gba ti azo ayeke ga, ayeke gue, ayeke ga, ayeke gue; ye so asara si Jésus na awatokua awara lege ti te kobe pepe. Ndani laa lo tene na ala: “Ala ga, e gue na mbeni ndo so zo ayeke daa pepe titene e wu tere ti e kete si.” 32Tongaso ala mu mbeni ngo, ala gue na mbeni ndo so zo ayeke daa pepe ti duti kâ kpoo. 33Me azo mingi abaa ala na guengo ni si ahinga ala. Azo alondo na ya ti agbata nde nde, ala mu lege na gere si asi kozo na ndo so Jésus na awatokua ni ayeke gue daa. 34So Jésus asigigi na ya ti ngo ni, lo baa gba ti azo; mawa ti ala agbu lo, ngbanga ti so ala yeke tongana ataba so zo ti batango ala ayeke daa pepe. Tongaso lo fa aye mingi na ala. 35So ndo aga nduru ti vuko, adisiple ti Jésus aga nduru na tere ti lo si ala tene na lo: “Ngbonga ahon awe si na ndo so, zo ayeke daa pepe. 36Mo zia lege na azo so ti gue na akete kodro ti yanga ti yaka nga na akete kodro so ayeke nduru ge si ala vo kobe ti te.” 37Jésus akiri tënë na ala: “Ala wani amu kobe na azo ni ti te!” Me ala hunda lo, atene: “Mo ye e gue e vo mapa alingbi na ale ti nginza ngbangbo use si e mu na ala ti te?” 38Jésus ahunda ala: “Ala yeke na mapa oke? Ala gue abaa si.” Ala gue abaa si ala ga atene na lo: “E yeke na mapa oku na asusu use.” 39Tongaso Jésus amu yanga na adisiple ti lo ti tene na azo ni kue ti bongbi li ti ala ti duti nde nde na ndö ti fini pere. 40Azo ni aduti, ambeni ngbangbo oko ngbangbo oko, ambeni baleoku baleoku. 41Jésus amu mapa oku na asusu use so, lo yo le ti lo na nduzu, lo mu singila na Nzapa. Na peko ni, lo fâ ya ti amapa ni, lo mu na adisiple ti lo ti kangbi ni na azo ni kue. Lo kangbi nga asusu use so na azo kue. 42Zo oko oko ate ya ti lo asi. 43Adisiple aro tanga ti anduru mapa ni na asusu ni so angba asi sakpa baleoko na use. 44Azo so kue ate mapa ni, akoli ayeke saki oku. 45Gi hio na pekoni, Jésus amu yanga na adisiple ti lo titene ala ko na ya ti ngo ti gue kozo ti lo na mbage ti ngu, na mbage ti gbata ti Betsaida si lo wani lo ngba ti lo na peko ti mu lege na gba ti azo so ti kiri na ndo ti ala. 46So lo zia lege na ala si ala gue awe, lo gue na li ti mbeni hoto ti sambela. 47So ndo avuko awe, ngo ni ayeke kâ na le ti ngu si Jésus angba gi lo oko na sese. 48Lo baa adisiple ti lo ayeke baa pasi mingi ti hon na li ni ngbanga ti pupu ayeke kiri ala kiringo na peko. Ye so asi na ala nduru na yanga ti ndaperere. Tongaso Jésus atambula na gere na le ti ngu ti gue na mbage ti ala. Lo ye ti hon ala hongo. 49So ala baa lo na tambulango na le ti ngu ni, ala baa ti ala atene, so toro laa si ala to nda ti dekongo. 50Na bango lo, mbeto asara ala kue. Me hio tongaso, Jésus atene na ala: “Ala de be ti ala, so mbi laa! Mbeto asara ala pepe!” 51Na pekoni, lo ko na ya ti ngo na tere ti ala si pupu ni akai. Li ti adisiple ti lo kue akpe, 52ngbanga ti so ala hinga nda ti ye ti kpene ti amapa so pepe. Ala ngba ti kpengba be ti ala. 53So ala fâ ngu awe, ala si na sese ti Genezaret si ala kango ngo ti ala na yanga ti ngu ni. 54Gi so ala sigigi na ya ti ngo ni, azo ahinga Jésus hio. 55Ala mu loro ague na sese ni kue, ala mu azo ti kobela na ndö ti akelekpa ti ga na ala na lo, na ndo so kue ala ma atene, Jésus ayeke daa. 56Na ndo so kue Jésus ayeke hon daa, wala na ya ti agbata, wala na ya ti akete kodro, wala na ya ti akete kodro so ayeke na yanga ti yaka kue, azo ayeke mu azo ti kobela, azia ala na ndö ti abalabala; ala hunda na lo titene lo zia ala ti ndu gi yanga ti kota bongo ti lo. Azo so kue andu lo, tere ti ala aga nzoni.
Copyright
Learn More


text:
1Ita Théophile! Na ya ti kozo buku ti mbi, mbi tene tënë ti aye so kue Jésus asara nga na aye so lo fa, ngbene ye na tongo nda ni 2ngbii asi na lango so a mu lo na yayu. Kozo titene a mu Jésus na yayu, lo mu yanga na lege ti ngangu ti Yingo-Vuru na azo so lo soro ala ti ga awatokua. 3Na peko ti kuâ ti lo, lo fa tere ti lo na ala na alege nde nde si lo fa na ala biani so lo yeke na fini. Na ya ti lango baleosio, lo si na ala si lo fa na ala tënë na ndö ti Kodro-gbia ti Nzapa. 4Mbeni lâ, so lo na ala ayeke te kobe, lo mu yanga na ala, lo tene: “Ala ngba na Jérusalem, ala ku ye so Babâ amu zendo ni si mbi nga, mbi tene tënë ni lani na ala so. 5Jean abatize azo na ngu, me na ya ti akete lango, fade Nzapa ayeke batize ala na Yingo-Vuru.” 6So awatokua abongbi na tere ti Jésus, ala hunda lo, atene: “Kota Gbia, fadeso laa mo yeke kiri kodro-gbia ni na azo ti Israel?” 7Jésus akiri tënë na ala: “So ayeke tënë ti ala pepe ti hinga ngoi ni na ndembe ni. Biani, Babâ oko laa aleke na be ti lo na lege ti komandema ti lo. 8Me fade ala yeke wara ngangu na ndembe so Yingo-Vuru ayeke zu na ndö ti ala. Tongaso, ala yeke ga azo ti tenengo tënë ti ye so ala hinga na ndö ti mbi na Jérusalem, na Judée kue, na Samarii, ngbii ala si na nda ti sese kue.” 9Na peko ti tënë so, lo londo ti gue na yayu, ala ngba ti baa peko ti lo, me mbeni mbinda ahonde lo na le ti ala. 10So ala ngba ti baa ndo na nduzu na peko ti lo, ambeni koli use so ayu vuru bongo, aga aluti nduru na tere ti ala. 11Akoli ni atene na ala: “Ala azo ti Galile, ala ngba ti luti na ndo so ti baa ndo na nduzu ngbanga ti nyen? Jésus so a mu lo na popo ti ala ague na lo na yayu so, fade lo yeke kiri gi tongana ti so ala baa lo na guengo ni na yayu.” 12Tongaso, awatokua alondo na ndö ti hoto so a iri ni hoto ti a-olive si ala kiri na Jérusalem; hoto ni ayo nduru na kilometere oko na gbata ni. 13So ala si na gbata ni awe, ala li na ya ti kubu ti nduzu so ala yeke wara ka tere daa. Azo ni ayeke Pierre, Jean, Jacques, André, Philippe, Thomas, Barthélemy, Matthieu, Jacques, molenge ti Alfe, Simon so ayeke tiri ndali ti lipandaa ti kodro nga na Jude, molenge ti Jacques. 14Lakue na beoko, ala kue ayeke bongbi ti sambela, ala na ambeni wali, na Marie, mama ti Jésus nga na a-ita ti Jésus. 15Mbeni lâ, azo ti Jésus abongbi tere ti ala, li ti ala kue ayeke nduru na ngbangbo oko na baleuse. Pierre alondo na popo ti ala si lo tene: 16“A-ita, ye so Yingo-Vuru atene tënë ni na ya ti Mbeti ti Nzapa so, ayeke nzoni ye ni asi alingbi na ni. Yingo-Vuru atene tënë na ndö ti Judas na lege ti David; Judas so aga zo ti fango lege na azo ti gbungo Jésus so. 17Judas ayeke lani na popo ti e si a mu na lo mbage ti kua so e yeke sara so titene lo sara. 18Lo gue lani lo vo mbeni yaka na nginza so lo wara na lege ti ye ti sioni ti lo. Kâ, lo ti na li ti lo, ya ti lo asungba si avi ti lo kue atuku na sese. 19Azo ti Jérusalem kue ama tënë ni si ala iri yaka ni na yanga ti kodro ti ala atene ‘Hakeldama’, nda ni atene: ‘Yaka ti mene.’ 20Andaa a su na ya ti mbeti ti Abia, atene: ‘Ayeke nzoni ya ti da ti lo angba senge, mbeni zo alango daa pepe.’ Mbeni mbeti so a su, atene: ‘Ayeke nzoni mbeni zo amu kua na peko ti lo.’ 21Ambeni zo atambula na e na ya ti alango so Kota Gbia Jésus ade na popo ti e, 22ti londo na lango ti bateme ti Jean ngbii asi na lango so a mu Jésus na popo ti e, a gue na lo na yayu. Tongaso, ayeke nzoni mbeni oko na popo ti ala abongbi na e ti ga zo ti fango na azo tënë ti zingongo ti Jésus na kuâ.” 23Ala mu azo use azia na dawa ti ala: Joseph so a iri lo Barsabas, so mbeni iri ti lo ayeke Yustus, lo na Matthias. 24Na pekoni, ala sambela Nzapa, atene: “Kota Gbia, mo hinga be ti azo kue. Tongaso, na popo ti azo use so, fa na e zo wa laa mo soro lo 25ti sara kua ti watokua na peko ti Judas so azia kua ni ti gue na ndo so alingbi na lo.” 26Na pekoni, ala bi ye ti hinga zo wa laa a soro lo. Ye ni afa Matthias si a zia lo na tere ti awatokua baleoko na oko.
Copyright
Learn More


text:
1Jésus atene na ala: “Ala gi be ti ala pepe; ala ma na be na Nzapa, ala ma na be na mbi nga. 2Ndo ti duti ayeke mingi na ya ti da ti Babâ ti mbi. Ndani laa, mbi tene na ala kozoni, mbi tene: ‘Mbi yeke gue ti leke ndo na ala.’ Tongana ye ni ayeke tongaso pepe, ka mbi tene na ala kozoni pepe. 3Tongana mbi gue, mbi leke ndo na ala awe, fade mbi yeke kiri ti mu ala na tere ti mbi si ala nga, ala duti na ndo so mbi yeke duti daa. 4Ndo so mbi yeke gue daa so, ala hinga lege ni awe.” 5Thomas atene na lo: “Kota Gbia, e hinga ndo so mo yeke gue daa pepe. Fade e yeke hinga lege ni tongana nyen?” 6Jésus akiri tënë na lo: “Mbi yeke lege ni, taa-tënë na fini. Zo oko alingbi ti gue na Babâ na mbeni lege nde pepe, gi na lege ti mbi. 7Tongana ala hinga mbi, fade ala yeke hinga nga Babâ ti mbi. Fadeso ala hinga lo awe si ala baa nga lo awe.” 8Philippe atene na lo: “Kota Gbia, fa na e Babâ, awe.” 9Jésus akiri tënë, atene: “Aninga mingi so mbi yeke na popo ti ala. Philippe, ade mo hinga mbi pepe? Zo so abaa mbi, andaa lo baa Babâ awe. Ngbanga ti nyen laa mo kiri mo hunda mbi, mo tene: ‘Fa na e Babâ’ so? 10Mbi na Babâ, e yeke oko, mo ma na be na ni pepe? Atënë so mbi yeke tene na ala so alondo na mbi pepe, me Babâ so e na lo e yeke oko laa ayeke sara aye ti lo wani. 11Ala ma na be so mbi na Babâ e yeke oko. Tongana ala ma na be na mbi pepe, ala ma na be ndali ti aye so mbi sara. 12Biani, mbi tene na ala taa-tënë: zo so ama na be na mbi, lo nga, fade lo yeke sara aye so mbi sara; lo yeke sara akota ye ahon so, ngbanga ti so mbi yeke gue na Babâ. 13Ye so kue ala yeke hunda na iri ti mbi, fade mbi sara ye ni si azo agonda Babâ na lege ti Molenge ni. 14Tongana ala hunda mbeni ye na iri ti mbi, fade mbi yeke sara ni.” 15“Tongana ala ye mbi, fade ala yeke sara ye alingbi na andia ti mbi. 16Fade mbi yeke hunda na Babâ ti tokua mbeni Wagbungo-koko na ala titene lo ngba na ala lakue lakue: 17lo yeke Yingo ti taa-tënë. Azo ti dunia so alingbi ti yamba lo pepe, ngbanga ti so ala baa lo pepe si ala hinga nga lo pepe. Me ti ala, ala hinga lo awe, ngbanga ti so lo yeke na ya ti ala si lo yeke na tere ti ala. 18Fade mbi yeke zia ala anyindu pepe; mbi yeke kiri na tere ti ala. 19Ngoi angba gi kete si azo ti dunia so ayeke kiri ti baa mbi pepe. Me ti ala, fade ala yeke baa mbi, ngbanga ti so mbi yeke na fini si ala nga, ala yeke duti na fini. 20Na lango ni so, fade ala yeke hinga atene, mbi na Babâ e yeke oko, mbi na ala nga, e yeke oko. 21“Zo so ahinga andia ti mbi si lo sara ye alingbi na ni, lo laa lo ye mbi. Babâ ti mbi ayeke ye lo; mbi nga, mbi yeke ye lo si mbi yeke sara titene lo hinga mbi.” 22Judas, so ayeke nde na Judas Iskariote, atene na lo: “Kota Gbia, mo ye ti sara titene e laa e hinga mo si azo ti dunia ahinga mo pepe, ngbanga ti nyen?” 23Jésus akiri tënë na lo, atene: “Zo so aye mbi, fade lo yeke sara ye so mbi tene na lo. Babâ ti mbi ayeke ye lo si mbi na Babâ, e yeke ga ti duti na lo. 24Zo so aye mbi pepe, lo yeke sara ye alingbi na atënë ti mbi pepe. Tënë so mbi tene na ala so alondo na mbi wani pepe, me alondo na Babâ so atokua mbi. 25Mbi tene na ala tënë so na ndembe so mbi ngba na popo ti ala. 26Wagbungo-koko ayeke Yingo-Vuru so Babâ ayeke tokua lo na iri ti mbi. Lo laa lo yeke fa ande na ala nda ti aye kue, lo yeke dabe ti ala na tënë so kue mbi tene na ala. 27“Mbi zia na ala siriri; siriri ti mbi wani laa mbi yeke mu na ala. Mbi yeke mu ni na ala tongana ti so azo ti dunia ayeke mu ni pepe. Ala gi be ti ala pepe; mbeto asara ala pepe. 28Ala ma fade tënë so mbi tene: ‘Mbi yeke gue, me mbi yeke kiri na tere ti ala.’ Tongana ala ye fade mbi, ka ala duti na ngia ndali ti so mbi yeke gue na Babâ. Biani, Babâ ayeke kota ahon mbi. 29Mbi tene na ala aye so kozoni si aye ni asi, tongaso, tongana aye ni asi, ala ma na be. 30Ti fadeso, mbi yeke kiri ti tene tënë na ala mingi pepe, ndali ti so gbia ti dunia so ayeke ga. Lo yeke na ngangu na ndö ti mbi pepe, 31me lo yeke ga titene azo ti dunia ahinga so mbi ye Babâ si ala hinga nga so mbi yeke sara ye kue na peko ti yanga ti Babâ. Ala londo na ndo so, e hon!”
Copyright
Learn More


text:
1So lango ti Pantekote asi awe, azo ti Jésus kue abongbi tere ti ala na ndo oko. 2Gi hio tongaso, mbeni toto so akpa toto ti kota pupu alondo na nduzu si amu ya ti da so ala yeke daa so kue. 3Ala baa ambeni ye so akpa amenga ti wâ asi; amenga ti wâ ni akangbi ya ti ala si aduti na li ti zo oko oko kue. 4Ala kue asi na Yingo-Vuru si ala to nda ti tene tënë na ayanga nde nde tongana ti so Yingo amu na ala lege ti tenengo ni. 5Andaa ambeni zuife so aye tënë ti Nzapa mingi ayeke na Jérusalem. Ala londo na akodro nde nde ti dunia mobimba si ala ga. 6So ala ma go ti azo ni, ala ga abongbi tere ti ala gbani gbani. Li ti azo ni aga kirikiri, ngbanga ti so zo oko oko ayeke ma azo ti Jésus so ayeke tene tënë taa na yanga ti kodro ti lo. 7Li ti ala kue akpe, be ti ala ado si ala tene: “Azo so ayeke tene tënë so, ala kue ayeke azo ti Galile pepe? 8Asara tongana nyen si zo oko oko na popo ti e ayeke ma ala taa na yanga ti kodro ti lo so? 9E so e londo na Parte, na Medii, na Elam, na Mezopotamii, na Judée, na Kapadose, na Pon, na Azii, 10na Frizii, na Panfilii, na Ezipte, na akodro ti Libii, nduru na Sirene; ambeni alondo na Rome si asara kodro ge; 11ambeni alondo na Krete nga na Arabii. E so kue e yeke ge, azuife na ambeni zo so ayeke bata Ndia ti Moïse, e yeke ma ala na taa ayanga ti kodro ti e; ala yeke tene tënë ti akota ye so Nzapa asara!” 12So li ti ala kue akpe si ala hinga li ti ala na ye ni pepe, ala hunda tere ti ala, atene: “So aye ti tene nyen?” 13Me ambeni ayeke he azo ti Jésus, atene: “Azo so anyon samba agbu le ti ala awe!” 14Pierre aluti, lo na amba ti lo awatokua baleoko na oko si lo tene tënë na kota go, lo tene: “Amba ti mbi azuife na ala so kue asara kodro na Jérusalem, ala zi mê ti ala, ala ma mbi nzoni. Mbi ye ti fa nda ti ye so na ala. 15Azo so anyon samba ahon ndö ti ala pepe, tongana ti so ala yeke tene na be ti ala so. Biani, e yeke gi na ngbonga gumbaya ti ndaperere. 16Me tënë so Wayanga-Nzapa Joël atene ando so, ni laa asi awe so; lo tene: 17‘Nzapa atene: Na ya ti alango ti ndani, fade mbi yeke sara titene Yingo ti mbi aga na ndö ti azo kue; amolenge ti ala ti koli na ti wali ayeke tene peko ti tënë ti yanga ti mbi, amaseka ti ala ti koli ayeke baa aye na ya ti mbeni ye tongana bango-li, ambakoro ti ala ayeke baa li ti ala. 18Biani, na ya ti alango ni so, mbi yeke sara titene Yingo ti mbi aga na ndö ti azo ti kua ti mbi ti koli na ti wali si ala yeke tene peko ti tënë ti yanga ti mbi. 19Fade mbi yeke sara aye ti dongo be na le ti nduzu si mbi yeke sara aye ti kpene na ndö ti sese: mene, wâ na ngbongboro guru ti wâ, 20lâ ayeke ga vukongo ndo, nze ayeke ga bengba tongana mene. Na pekoni, fade lango ti Kota Gbia ayeke si, kota lango so azo ayeke baa gonda ti Nzapa. 21Tongaso, zo so kue ayeke iri Kota Gbia ti mu maboko na lo, fade lo yeke soo kuâ.’ 22“Azo ti Israel, ala ma tënë so! Jésus, zo ti Nazaret ayeke mbeni zo so Nzapa afa na le ti ala so ni laa ni tokua lo. Nilaa Nzapa asara akota ye, na aye ti dongo be na aye ti kpene na lege ti lo. Ala wani, ala baa aye ni, ngbanga ti so aye ni kue asi gi na popo ti ala. 23A zia koli so na maboko ti ala, ala kanga lo na ndö ti keke ti kroa si ala fâ lo. Andaa Nzapa ahinga kozoni si lo leke na be ti lo awe. 24Me Nzapa azingo lo na kuâ awe, lo zi lo na ya ti pasi ti kuâ, ngbanga ti so kuâ ayeke na ngangu pepe ti gbanzi lo. 25Biani, David atene tënë ti lo, atene: ‘Mbi yeke baa Kota Gbia na dawa ti mbi lakue, lo yeke na mbage ti maboko ti mbi ti koli, mbeni ye ti yingi mbi ayeke daa pepe. 26Ndani laa be ti mbi anzere si mbi yeke he bia na ngia. Ataa so mbi yeke zo so ayeke kui ande kuingo, mbi zia be ti mbi ti ku mo. 27Fade mo yeke zia mbi na ndo ti akuâ pepe; mbi so mbi zia be ti mbi kue ti sara na mo, fade mo yeke zia mbi ti fun na ya ti du ti kuâ pepe. 28Mo fa na mbi lege so ayeke gue na zo na fini, fade mbi yeke duti na ngia na le ti mo.’ 29“A-ita, mbi ye ti tene na ala tënë mbirimbiri na ndö ti kotara ti e David: lo kui si a lu lo, sende ti kuâ ti lo angba laso na popo ti e. 30Lo yeke lani wayanga-Nzapa si lo hinga ye so Nzapa adeba yanga ti sara na lo: fade mbeni hale ti lo ayeke duti na ndö ti mbata ti gbia na peko ti lo. 31David ahinga kozoni so fade Mesii ayeke zingo na kuâ, nilaa lo tene: ‘Nzapa azia lo na ndo ti akuâ pepe, tere ti lo afun na ya ti du ti kuâ pepe.’ 32“Jésus so mbi yeke tene tënë ti lo so, Nzapa azingo lo na kuâ, e kue e baa ye ni na le ti e. 33Nzapa aya lo na nduzu si azia lo na mbage ti maboko ti lo ti koli, lo wara na maboko ti Babâ Yingo-Vuru so a mu zendo ni. Fadeso lo sara si Yingo ni aga na ndö ti e; ni laa ala yeke baa ni si ala yeke ma ni so. 34David, so lo wani lo ma kâ na yayu laoko pepe, lo tene: ‘Kota Gbia atene na Kota Gbia ti mbi, atene: duti na mbage ti maboko ti mbi ti koli, 35ngbii mbi sara titene awato ti mo aga tongana mbata ti gbe ti gere ti mo si.’ 36“Ayeke nzoni azo ti Israel kue ahinga tënë so mbirimbiri: Jésus so ala fâ lo na ndö ti keke ti kroa so, Nzapa asara si lo ga Kota Gbia na Mesii!” 37So azo ni ama tënë so, tënë ni agbu be ti ala mingi si ala hunda Pierre na ambeni watokua ni, atene: “A-ita, nyen laa alingbi e sara?” 38Pierre akiri tënë na ala: “Ayeke nzoni ala oko oko kue azia ngbene lege ti sarango ye ti ala, ala wara bateme na iri ti Jésus Christ titene Nzapa azi siokpari na li ti ala, tongaso fade Nzapa ayeke mu na ala Yingo-Vuru. 39Biani, Nzapa amu zendo ni ndali ti ala, ndali ti amolenge ti ala nga ndali ti gba ti azo so kue ayeke na yongoro ndo, ala so kue fade Nzapa, Kota Gbia ti e ayeke iri ala.” 40Pierre atene ambeni tënë mingi, lo mu wango na ala titene tënë ni ali be ti ala si amu ngangu na be ti ala; lo tene: “Azo ti fadeso ayeke asioni zo; ayeke nzoni ala sigigi na popo ti ala si ala soo kuâ.” 41Azo so ayeda na tënë ti Pierre, ala wara bateme. Na lango ni so, azo nduru na saki ota ama na be si ala li na ya ti bongbi ti azo ti Jésus. 42Ala yeke bongbi lakue na tere ti awatokua ti manda ye, ti duti na beoko, ti te kobe ti beoko, ti sambela Nzapa. 43Awatokua asara aye ti dongo be mingi na aye ti kpene si mbeto agbu azo kue. 44Azo ti Jésus kue ayeke duti na beoko si ala yeke bongbi aye ti ala oko. 45Ala yeke ka aye ti ala, ala yeke kangbi nginza ni na popo ti ala, zo oko oko awara ye alingbi na ye so atia lo. 46Na ya ti lango oko oko, na beoko, ala yeke bongbi na ya ti kota da ti Nzapa, ala yeke te kobe na ndo oko na ya ti ada ti ala, ala yeke te ni na ngia na nzoni be. 47Ala yeke sepela Nzapa si azo kue aye ala. Na ya ti lango oko oko, Nzapa ayeke sara si ambeni zo so asoo kuâ ayeke li na ya ti bongbi ti ala.
Copyright
Learn More


text:
1Mbeni lâ, Jésus aluti na yanga ti kota ngu ti Genezaret, gba ti azo aga na tere ti lo si ala yeke gbugburu tere ti ma tënë ti Nzapa. 2Lo baa ango use na yanga ti ngu; azo ti gingo susu asigigi na ya ni awe si ala yeke sukula agbanda ti ala. 3Jésus ako na ya ti mbeni ngo ni oko so ayeke ti Simon. Lo hunda na lo ti gue na ngo ni yongoro kete na le ti ngu. Na pekoni, Jésus aduti na ya ti ngo ni si lo yeke fa ye na gba ti azo ni. 4So lo hunzi tënë ti lo awe, lo tene na Simon: “Mo gue na ngo ni na ndo so ngu ali mingi si ala bi gbanda daa ti gi asusu.” 5Simon akiri tënë na lo: “Kota zo, na bi so kue, e pika li ti e gbaa, e wara susu oko pepe. Me ndali ti tënë ti yanga ti mo, fade mbi yeke bi gbanda ni.” 6So ala bi gbanda ni, ala gbu asusu gbani gbani; gbanda ti ala aye ti suru. 7Ala sara maboko na amba ti ala so ayeke na ya ti mbeni ngo ni ti ga ti mu maboko na ala. Amba ti ala aga si ala tuku asusu ni na ya ti ango use kue; ango ni asi singo na asusu si aye ti linda ngu. 8So Simon Pierre abaa tongaso, lo ti na gbe ti Jésus si lo tene na lo: “Kota Gbia, hon yongoro na tere ti mbi, ngbanga ti so mbi yeke zo ti siokpari!” 9Mbeto agbu Simon na azo so kue ayeke na tere ti lo, ngbanga ti so ala gbu asusu gbani gbani. 10Mbeto agbu nga Jacques na Jean, amolenge ti Zebede so ala yeke amba ti Simon. Jésus atene na Simon: “Sara mbeto pepe! Ti londo fadeso, mo yeke ga zo ti gingo azo.” 11So ala kiri na ango ni na yanga ti ngu awe, ala zia aye ti ala kue si ala mu peko ti Jésus. 12So Jésus ayeke na ya ti mbeni gbata ni, mbeni koli so buruma amu tere ti lo kue asi. So lo baa Jésus, lo ti, lo kpo li ti lo na sese si lo voro lo, lo tene: “Kota Gbia, tongana mo ye, mo lingbi ti sara si tere ti mbi aga nzoni.” 13Jésus ayoro maboko ti lo, lo ndu koli ni si lo tene: “Mbi yeda! Ayeke nzoni tere ti mo aga nzoni.” Gi na pekoni, buruma ni alondo na tere ti lo. 14Jésus amu yanga na lo, atene: “Mo tene tënë ni na mbeni zo oko pepe! Me mo gue mo fa tere ti mo na wayango-sandaga titene lo baa mo; na pekoni, mo mu sandaga so Moïse amu yanga ando ti mungo ni so. Tongaso si mo fa na le ti azo kue so tere ti mo aga nzoni awe.” 15Sango ti Jésus angba ti mu yanga ti azo ti gue na ni. Gba ti azo aga ti ma tënë ti lo nga titene lo kai kobela ti ala. 16Me Jésus agboto tere ti lo, lo gue na mbeni ndo so zo ayeke daa pepe si lo sambela. 17Mbeni lâ, Jésus ayeke fa ye na azo. Afarizien na awafango-ndia ayeke na popo ti azo ni; ala londo na ya ti akodro ti Galile na ti Judée nga na Jérusalem si ala ga. Ngangu ti Kota Gbia ayeke na Jésus si lo yeke kai akobela na tere ti azo. 18Ambeni zo ayo mbeni koli so mbage ti tere ti lo abuba na ndö ti kelekpa si aga na lo. Ala yeke gi lege ti li na lo na ya ti da ni, ti zia lo na dawa ti Jésus. 19Me ala gi lege ti li na lo gbaa, ngbanga ti so azo ayeke gbani gbani. Ala gue na lo na li ti da ni, ala zi mbage ti li ni si ala yoro lo na kelekpa ti lo kue na popo ti azo ni, ala zia lo na dawa ti Jésus. 20So Jésus abaa mabe ti ala, lo tene na koli ni: “A zi asiokpari ti mo awe.” 21Awafango-ndia na afarizien ato nda ti tene na be ti ala, atene: “Lo yeke zo wa si lo yeke zonga Nzapa so? Zo wa laa alingbi ti zi asiokpari ti azo? Gi Nzapa oko!” 22Me Jésus ahinga tënë ti be ti ala kue si lo tene na ala: “Ngbanga ti nyen laa ala yeke tene mara ti tënë tongaso na be ti ala? 23Titene zo atene: ‘A zi asiokpari ti mo awe’, wala titene zo atene: ‘Londo, mo tambula!’, so wa laa ayeke ngangu pepe? 24Me ti sara si ala hinga atene, Molenge ti Zo ayeke na ngangu ti zi asiokpari ti azo na sese so, Jésus atene na zo so mbage ti tere ti lo abuba so, atene: ‘Mbi tene na mo: londo, mo mu kelekpa ti mo, mo gue na da ti mo!’ ” 25Gi hio tongaso, koli ni alondo na le ti azo kue, lo mu kelekpa ti lo, lo gue na da ti lo si lo yeke gonda Nzapa. 26Li ti azo ni kue akpe; ala yeke gonda Nzapa, mbeto agbu ala si ala tene: “Laso, e baa akota ye ti kpene!” 27Na pekoni, Jésus asigigi si lo baa mbeni zo ti rongo nginza ti lapo so iri ti lo ayeke Lévi; lo yeke duti na ndo so azo ayeke futa lapo ti ala daa. Jésus atene na lo, atene: “Mu peko ti mbi!” 28Lévi alondo, lo zia aye kue si lo mu peko ti Jésus. 29Na pekoni, Lévi asara kota matanga na da ti lo ndali ti Jésus. Azo ti rongo nginza ti lapo na ambeni zo mingi ayeke te kobe na ala. 30Afarizien na awafango-ndia ti ala ayeke kasa tënë ni si ala tene na adisiple ti Jésus, atene: “Ngbanga ti nyen laa ala yeke te, ala yeke nyon na azo ti rongo nginza ti lapo nga na azo ti siokpari so?” 31Jésus akiri tënë na ala: “Azo so ayeke na nzoni tere laa ayeke na nzara ti gue na wanganga pepe, me azo ti kobela. 32Mbi ga ti iri azo ti mbirimbiri pepe, me mbi ga ti iri azo ti siokpari titene ala zia ngbene lege ti sarango ye ti ala.” 33Afarizien atene na Jésus: “Adisiple ti Jean na adisiple ti e ayeke ke kobe lege mingi si ala yeke sambela, me adisiple ti mo ayeke te ye si ayeke nyon ye.” 34Jésus atene na ala: “Azo so a tisa ala na matanga ti mungo tere ti koli na wali, fade ala yeke hunda na azo ni ti ke kobe na ndembe so koli ni ade na popo ti ala? Oko pepe! 35Me ambeni lango ayeke ga so fade a yeke mu koli ni na popo ti ala, a hon na lo; na ngoi so laa, fade ala yeke ke kobe.” 36Jésus atene nga na ala mbeni toli na ala, atene: “Zo alingbi ti suru yanga ti fini bongo ti fu na le ti ka ti ngbene bongo pepe. Tongaso pepe, fade fini bongo ni ayeke suru si nduru yanga ti fini bongo ni alingbi na ngbene bongo ni pepe. 37Zo alingbi nga ti tuku fini vin na ya ti ngbene bozo ti poro pepe. Tongaso pepe, fade fini vin ni ayeke sara si bozo ni asungba, vin ni atuku na sese si bozo ni abuba. 38Me alingbi atuku fini vin na ya ti fini bozo. 39Zo so anyon ngbene vin awe, lo ye ti nyon fini vin pepe, ngbanga ti so lo baa lo tene, ngbene ni laa anzere.”
Copyright
Learn More


text:
Mo bâ so mo yeke na bezoin ti fa kua na ambeni zo?
“Mbi yeke fa ye na ala nzoni.”—APROV. 4:2, FD.
ABIA: 93, 96
1, 2. Ngbanga ti nyen a lingbi e fa na aita kode ti sarango akua na yâ ti bungbi?
KOZO kua so a mû lani na Jésus ti sara ayeke ti fa nzoni tënë ti Royaume. Ye oko, lo mû ngoi lani ti fa na adisciple ti lo tongana nyen ti sara kua ti aberger nga na awafango ye (Mat. 10:5-7). Atâa so Philippe ayeke fa tënë lani mingi, kite oko ayeke dä ape so lo mû maboko na amolenge ti lo ti wali osio ti ga azo so ayeke fa atâ tënë ti Mbeti ti Nzapa na azo nzoni (Kus. 21:8, 9). Ngbanga ti nyen a yeke nga kota ye laso ti fa kua na aita?
2 Na yâ ti dunia kue, wungo ti azo so ayeda na nzoni tënë ayeke gue na li ni. Afini zo so ade awara batême ape ayeke na bezoin ti hinga ndani so ayeke kota ye ti manda Bible ala wani. A lingbi a fa nga na ala tongana nyen ti fa nzoni tënë na azo nga ti fa tâ tënë na azo ni. Na yâ ti congrégation ti e, aita-koli ayeke na bezoin ti tene a wa ala ti sara kua ngangu tongaso si ala lingbi ti ga awakua ti mungo maboko nga na a-ancien. Tongana aChrétien so akpengba na lege ti yingo ‘ayeke fa ye nzoni’ na afini zo ayeke mû maboko na ala ti gue na li ni na lege ti yingo.—aProv. 4:2, FD.
MÛ MABOKO NA AFINI ZO TI WARA NGANGU NGA NA NDARA NA LEGE TI BIBLE
3, 4. (a) Tongana nyen la Paul atingbi mandango Bible na fango tënë so alë lengo? (b) Kozo si e wa azo so e yeke sara étude na ala ti manda Bible ala wani, nyen la a lingbi e sara?
3 Ngbanga ti nyen a yeke kota ye ti tene zo amanda Bible lo wani? E wara kiringo tënë ni na yâ ti tënë so bazengele Paul atene na amba ti lo Chrétien so ayeke na Colosses, lo tene: “E zia pëpe ti sambela ndali ti ala na ti hunda ti tene ala si singo na tâ hingango ye ti ye so bê ti Nzapa aye na ndara kue nga na gbungo nda ti ye kue na lege ti yingo, tongaso si ala tambela na lege so alingbi na lê ti Jéhovah, ti mû ngia mingi na lo. Na oko ngoi ni ala yeke ngbâ ande ti lë lengo na yâ ti nzoni kusala kue nga ti maï na yâ ti tâ hingango ye na ndo ti Nzapa.” (aCol. 1:9, 10). Na lege ti tâ hingango ye so, aChrétien so ayeke na Colosses alingbi ti “tambela na lege so alingbi na lê ti Jéhovah, ti mû ngia mingi na lo.” Ye so ayeke mû lege na ala ti ngbâ ti “lë lengo na yâ ti nzoni kusala kue” mbilimbili na yâ ti kua ti fango nzoni tënë. Ti tene mbeni wakua ti Jéhovah avoro lo nzoni, a lingbi lo manda Bible lâ na lâ. A yeke ye so a lingbi e mû maboko na azo so e yeke manda Bible na ala ti hinga ni.
4 Kozo si e mû maboko na azo ti wara ye ti nzoni na lege ti mandango Bible ala wani, a lingbi e wani e hinga ndani so ayeke kota ye ti manda Bible. Biani, a lingbi e wani e duti na nzoni kapa ti mandango Bible. Tongaso, mo lingbi ti hunda tere ti mo: ‘Tongana azo afa abango ndo ti ala so ague nde na aye so Bible afa wala ala hunda angangu tënë na mbi, mbi lingbi ti mû na ala akiringo tënë so ayeke na yâ ti Bible? Tongana mbi diko ye na ndo ti lege so Jésus, Paul nga na ambeni zo agbu ngangu na yâ ti fango tënë, mbi yeke gbu li na ndo ti ye so a lingbi gbungo ngangu ti ala asara na ndo ti kua so mbi yeke sara na Jéhovah?’ E kue e yeke na bezoin ti hingango ye nga na awango so ayeke na yâ ti Bible. Nga, tongana e yeke fa na azo tongana nyen la e wara ye ti nzoni mingi na mandango Bible e wani, e lingbi ti mû maboko na ala ti wara aye ti nzoni tongana ala manda Bible mingi.
5. Fa tongana nyen la mo lingbi ti mû maboko na afini zo ti manda Bible lâ na lâ.
5 Mo lingbi ti hunda tere ti mo: ‘Tongana nyen la mbi lingbi ti fa na zo so mbi yeke sara étude na lo kode ti mandango Bible lâ na lâ?’ Nzoni lege ti komanse ni ayeke ti fa na lo tongana nyen la lo lingbi ti leke étude so mo yeke sara na lo. Mo lingbi ti hunda na lo ti diko mbage ti atënë ti ambeni tënë ti bâ na ndo ni so ayeke na yâ ti buku Bible afa nyen biani? nga na aversê so a fa atënë ti yâ ni ape. Mû maboko na lo ti leke abungbi tongaso si lo lingbi ti mû commentaire na ngoi ti abungbi ni. Wa lo ti diko Tour ti Ba Ndo nga na Réveillez-vous ! oko oko kue. Tongana lo yeke na Watchtower Library wala BIBLIOTHÈQUE NA NDO TI INTERNET na yanga ti kodoro ti lo, mo lingbi ti fa na lo tongana nyen la lo lingbi ti sara kua na ni ti wara akiringo tënë na ahundango ndo na ndo ti Bible. Na peko ti mungo maboko tongaso, peut-être a yeke nzere na zo so mo yeke sara étude na lo ti manda Bible lo wani.
6. (a) Tongana nyen la mo lingbi ti mû maboko na zo so mo yeke sara étude na lo ti ye Bible mingi? (b) Nyen la peut-être mbeni wamandango Bible ayeke sara tongana lo ye Bible mingi?
6 Biani, a lingbi e gbu mbeni zo na ngangu pëpe ti diko Bible nga ti manda ni. Me a yeke nzoni e sara kua na aye so bungbi ti Jéhovah amû na e ti mû maboko na azo so e yeke sara étude na ala ti ye Bible mingi. Tongana ngoi ayeke hon, bango ndo ti azo so aye biani ti manda Bible alingbi ti gue oko na ti mbeni zo ti sungo psaume so ahe bia atene: “A yeke nzoni na mbi ti ga nduru na Nzapa. Mbi zia bê ti mbi na L’Éternel Nzapa, Ndo Ti Bata tere ti mbi.” (Ps. 73:28). Yingo ti Jéhovah ayeke mû maboko biani na mbeni zo so aye ti ga nduru na lo.
FA NA AFINI WAFANGO TËNË KODE TI FANGO TËNË NA TI FANGO YE
7. Tongana nyen la Jésus afa ye na adisciple ti lo lani ti ga awafango nzoni tënë? (Bâ foto so ayeke na tongo nda ti article ni.)
7 Na Matthieu chapitre 10, e wara awango so Jésus amû lani na abazengele ti lo 12. Jésus asara tënë na ala na ndo ti gbâ ti aye ape, me lo sara tënë na ndo ti ambeni mbilimbili ye. [1] Abazengele ni amä lani Jésus so ayeke fa na ala tongana nyen ti fa tënë nzoni. Na pekoni ala gue na fango tënë. So ala lingbi ti sara ye alingbi na akode so Jésus afa na ala, hio tongaso ala ga anzoni wafango ye so ayeke fa tâ tënë ti Mbeti ti Nzapa (Mat. 11:1). E lingbi ti fa ye na azo so e yeke manda Bible na ala ti ga anzoni wafango tënë. Zia e bâ fadeso alege use so e lingbi ti mû maboko na ala.
8, 9. (a) Tongana nyen la Jésus ayeke sara tënë lani na zo oko oko na ngoi ti fango tënë ti lo? (b) Tongana nyen la e lingbi ti mû maboko na afini wafango tënë ti sara lisoro na azo tongana ti Jésus?
8 Sara lisoro na azo. Mingi ni, Jésus ayeke sara tënë na zo oko oko na ndo ti Royaume. Na tapande, lo sara mbeni pendere lisoro na mbeni wali na tere ti dungo ti Jacob nduru na gbata ti Sychar (Jean 4:5-30). Lo sara nga lisoro na Matthieu Lévi, so ayeke mbeni zo ti rongo nginza ti lapo. A-Évangile asara tënë na ndo ti lisoro ni so mingi ape, me na ngoi so Jésus airi Matthieu ti mû peko ti lo, Matthieu ayeda. Matthieu na ambeni zo amä Jésus so asara tënë aninga na ngoi ti mbeni matanga so asara na ndo ti Matthieu ni.—Mat. 9:9; Luc 5:27-39.
9 Na mbeni ngoi nde, Jésus asara tënë na nzoni bê na Nathanaël, so ayeke lani na sioni bango ndo na ndo ti azo ti Nazareth. Ye oko, Nathanaël achangé bango ndo ti lo ndali ti so Jésus asara tënë na lo na nzoni bê. Lo soro ti manda ye mingi na ndo ti ye so Jésus, so alondo na Nazareth, ayeke fa lani (Jean 1:46-51). Tongaso, e yeke tâ na raison ti fa na afini wafango tënë kode ti sarango tënë na azo na nzoni bê. [2] Peut-être a yeke nzere mingi na azo so e yeke mû maboko na ala so ti bâ tongana nyen la azo ti nzoni bê ayeke yamba e nzoni ndali ti so e bi bê na ala nga e sara tënë na ala na nzoni bê.
10-12. (a) Tongana nyen la Jésus amaï lani nzara so azo ayeke na ni ndali ti nzoni tënë? (b) Tongana nyen la e lingbi ti mû maboko na afini wafango tënë ti maï akode ti ala ti awafango tâ tënë ti Bible?
10 Maï nzara ti tâ tënë na yâ ti bê ti azo. Jésus ayeke lani na gbâ ti aye ti sarango ni. Ye oko, lo mû ngoi ti maï nzara so azo so aye tâ tënë ayeke na ni ndali ti nzoni tënë. Na tapande, Jésus afa tënë lani na gbâ ti azo, lo mû ngö so lo duti na yâ ni tongana mbeni pupitre. Na ngoi ni so, lo sara si Pierre agbu gbâ ti asusu na lege ti miracle nga lo tene na Pierre: “A to nda ni laso, a yeke azo si mo yeke gbu ande.” Nyen la asi na peko ti atënë so Jésus atene nga na aye so lo sara lani? Pierre na amba ti lo ‘akiri na angö ni na yanga ti ngu ni, ala dö ye kue ala zia, na ala mû peko ti Jésus.’—Luc 5:1-11.
11 Nicodème, so ayeke mbeni membre ti Sanhédrin, asara lani nzara ti mä fango ye ti Jésus. Lo ye ti hinga ye mingi me lo sara lani mbeto ti tënë so azo alingbi ti tene tongana ala bâ lo na sarango tënë na Jésus na lê ti azo. Tongaso, lo gue na ndo ti Jésus na bï. Jésus atomba lo ape me lo mû ngoi ti sara lisoro na Nicodème nga lo fa akota tâ tënë na lo (Jean 3:1, 2). Nyen la e lingbi ti manda na lege ti ambaï so? Molenge ti Nzapa amû ngoi lani ti kpengba mabe ti azo. A lingbi e nga e duti nduru ti kiri ti bâ azo so ayeda na tënë so e fa na ala nga e manda Bible na ala.
12 So afini wafango tënë ayeke azo so ayeke fa tâ tënë ti Bible na azo, peut-être ala yeke maï akode ti ala tongana e fa tënë legeoko na ala. E lingbi ti mû maboko na ala ti dabe na azo so aye kamême ti mä tënë ti e. E lingbi ti hunda na ala ti gue legeoko na e ti sara avizite nga na a-étude ti e. Tongana e sara tongaso na awafango tënë so ade akpengba ape, a yeke pusu ala ti maï nzara ti tâ tënë na yâ ti bê ti azo nga ti manda Bible ala wani na azo. Ala yeke manda nga ti zia lege ti fango tënë hio ape me ti kanga bê tongana ala kiri ti bâ azo na yanga-da ti ala na ala wara azo ni ape.—aGal. 5:22; bâ encadré “ A yeke kota ye ti kanga bê.”
FA NA AFINI WAFANGO TËNË TI SARA KUA NDALI TI AMBA TI ALA
13, 14. (a) Nyen la mo pensé na ndo ti atapande ti azo ti yâ ti Bible so asara akota sacrifice ndali ti amba ti ala? (b) Aye wa la mo lingbi ti sara ti tene mo fa na amaseka nga na afini wafango tënë tongana nyen ti fa ndoye na mbage ti aita?
13 Ambaï ti Bible agboto lê na ndo ti pasa so e yeke na ni ti fa “yengo tere ti aita” nga ti sara na Jéhovah maboko na maboko. (Diko 1 Pierre 1:22; Luc 22:24-27.) Molenge ti Nzapa amû aye kue, même fini ti lo, ti mû maboko na azo (Mat. 20:28). Dorcas ayeke sara lani “anzoni kusala mingi nga lo yeke mû amatabisi mingi na azo ti mawa.” (Kus. 9:36, 39). Marie “asara angangu kua mingi” ndali ti aita ti congrégation ti Rome (aRom. 16:6). Tongana nyen la e lingbi ti mû maboko na afini wafango tënë ti hinga ndani so a yeke kota ye ti mû maboko na aita?
14 A-Témoin so akpengba na lege ti yingo alingbi ti hunda na afini wafango tënë ti gue ti zia ala ti bâ aita so tere ti ala ason nga na ambakoro. Tongana lege ayeke dä, ababâ na amama alingbi ti gue na amolenge ti ala ti sara avizite tongaso. A-ancien alingbi ti sara kua maboko na maboko na aita ti bâ si ambakoro ti e awara nzoni kobe ti tengo ni nga ti leke mbeni ye so abuba na tere ti da ti ala. Na sarango tongaso, amaseka nga na afini zo ayeke manda ti sara ye na nzoni bê na aita. Na fango tënë, mbeni ancien alingbi ti sara nduru vizite na aita so alango na yâ ti territoire so lo yeke fa tënë dä ti bâ wala ala yeke nzoni. Na sarango tongaso, mbeni ita-koli so ayeke fa ka tënë legeoko na lo ayeke manda so a lingbi aita kue na yâ ti congrégation andoye tere.—aRom. 12:10.
15. Ngbanga ti nyen a yeke kota ye ti tene a-ancien abi bê na maïngo ti aita-koli na yâ ti congrégation?
15 Teti so akoli la Jéhovah ayeke sara kua na ala ti fa ye na yâ ti congrégation, a yeke kota ye ti tene aita-koli amaï kode ti sarango tënë ti ala. So mo yeke ancien, mo lingbi ti mä mbeni wakua ti mungo maboko na ngoi so lo yeke tara peko ti mbeni diskur ti lo? Na lege ti mungo maboko ti mo, lo lingbi ti maï kode ti lo ti wafango tënë ti Bible na azo.—Néh. 8:8. [3]
16, 17. (a) Tongana nyen la Paul abi bê lani na maïngo ti Timothée? (b) Tongana nyen la a-ancien alingbi ti fa kua nzoni na aita-koli so ayeke ga ande a-ancien?
16 So bezoin ti a-ancien ayeke mingi na yâ ti acongrégation, a lingbi a ngbâ lakue ti fa kua na aita so ayeke sara ande kua ni so. Paul afa tongana nyen la a lingbi ti fa ye na aita-koli na ngoi so lo tene na Timothée: “Molenge ti mbi, mo ngbâ ti wara ngangu na yâ ti kota nzobe so ague oko na Christ Jésus, nga aye so mo mä ni na yanga ti mbi, na so atémoin ni ayeke mingi, mo zia ni na tïtî azo so ayeke be-ta-zo, so ala nga na pekoni, a yeke bâ ande so ala hinga biani ti fa ni na ambeni zo nga.” (2 Tim. 2:1, 2). Timothée amanda aye lani mingi na mbage ti Paul so ayeke mbeni ancien nga mbeni bazengele. Na tapande, lo manda tongana nyen ti maï kode ti fango tënë ti lo nga tongana nyen ti mû maboko na aita na yâ ti congrégation.—2 Tim. 3:10-12.
17 Paul afa kua lani na Timothée gi tongaso ape. Lo mû Timothée so ayeke maseka ti sara voyage legeoko na lo (Kus. 16:1-5). A-ancien alingbi ti mû tapande ti Paul tongana ala na awakua ti mungo maboko so akpengba ague ti bâ aita ti kpengba ala na lege ti yingo tongana lege ayeke dä. Na sarango tongaso, awakua ti mungo maboko ayeke manda ye na mbage ti a-ancien ti hinga tongana nyen ti fa ye na aita, ti kanga bê na ala, ti ndoye ala nga ti zia bê na ndo ti Jéhovah na ngoi so ala yeke bâ lege ti angasangbaga ti lo.—1 Pi. 5:2.
NDANI SO A YEKE KOTA YE TI FA KUA NA AITA
18. Ngbanga ti nyen a lingbi e bâ na nene ni fango kua na aita na yâ ti kua ti Jéhovah?
18 Na ngoi ti nda ni so, gbâ ti afini zo ayeke na bezoin ti tene a fa kua na ala ti maï akode ti ala na yâ ti kua ti fango tënë. A yeke nga na bezoin ti aita-koli ti bâ lege ti congrégation. Jéhovah aye ti tene a fa kua na awakua ti lo kue nzoni, na lo mû na e pasa ti mû maboko na afini zo. Tongaso, a yeke kota ye ti tene e sara kua ngangu ti fa kua na aita tongana ti so Jésus na Paul asara lani. A lingbi e fa kua na azo mingi ndali ti so gbâ ti aye ayeke lakue dä ti sara na yâ ti kua ti fango tënë kozo si nda ni aga.
19. Ngbanga ti nyen a lingbi mo hinga biani so angangu so mo sara na bê ti mo kue ti fa kua na aita na yâ ti kua ti Jéhovah ayeke ga nzoni?
19 Biani, ti fa kua na aita ahunda ngoi nga na ngangu. Me Jéhovah na Molenge ti lo so lo ye lo mingi ayeke mû na e maboko nga na ndara ti sara ni. Tere ti e ayeke nzere mingi tongana e bâ azo so e mû maboko na ala ‘ayeke sara kua ngangu nga ala yeke tirika ngangu’ na yâ ti congrégation wala na yâ ti kua ti fango tënë (1 Tim. 4:10). Nga, zia e wani e ngbâ ti gue na li ni na lege ti yingo na sarango kua so ayeke nzoni-kue na Jéhovah.
^ [1] (paragraphe 7) Na tapande, Jésus atene na adisciple ti lo (1) ti fa tënë na ndo ti Royaume; (2) ti zia bê ti ala na ndo ti Nzapa ti mû na ala kobe na bongo so ala yeke na bezoin ni; (3) ti kpe ti papa na azo; (4) ti zia bê ti ala na ndo ti Nzapa tongana azo asara ye ti ngangu na ala nga (5) ti sara pëpe mbeto ti aye so azo alingbi ti sara na ala.
^ [2] (paragraphe 9) Na yâ ti buku Wara nzoni na lege ti Ekole ti Kusala ti aChrétien l. 62-64, e wara apendere wango so afa tongana nyen la e lingbi ti sara lisoro na azo na fango tënë.
^ [3] (paragraphe 15) na yâ ti buku Wara nzoni na lege ti Ekole ti Kusala ti aChrétien, l. 52-61, a fa aye so alingbi ti mû maboko na aita-koli ti mû diskur nzoni.


text:
Kiringo tënë na ahunda ti azo
Mo yeke sara tongana nyen ti duti nzoni babâ wala nzoni mama?
Na yâ ti sewa, tongana babâ na mama ni aye tere nga ala ne mba, a yeke sara nzoni mingi na molenge so ayeke kono na yâ ni (aColossien 3:14, 19). Anzoni babâ na mama ayeke ye amolenge ti ala nga ayeke gonda ala, tongana ti so Jéhovah Nzapa agonda lani Molenge ti lo.—Diko Matthieu 3:17.
Babâ ti e ti yayu ayeke dengi mê ti mä awakua ti lo, nga lo yeke gi ti hinga aye so agbu bê ti ala. A yeke nzoni ababâ na amama kue amû tapande ti lo so, ala dengi mê ti mä aye so amolenge ti ala ayeke tene na ala (Jacques 1:19). A lingbi ala gi ti hinga aye so agbu bê ti amolenge ti ala nga na vundu ti bê ti ala.—Diko Nombre 11:11, 15.
Tongana nyen la mo lingbi ti leke amolenge ti mo ndali ti gigi ti kekereke?
So mo yeke babâ wala mama, mo yeke na droit ti lu andia na yâ ti sewa ti mo (aÉphésien 6:1). Mû tapande ti Nzapa. Lo yeke fa ndoye na mbage ti amolenge ti lo na fango na ala polele andia ti lo nga na ye so ayeke si tongana ala kpe andia ni ape (Genèse 3:3). Me ahon ti gbu azo na ngangu ti mä yanga, lo yeke fa na ala aye ti nzoni so ala yeke wara tongana ala sara ye so ayeke na lege ni.—Diko Ésaïe 48:18, 19.
Sara kue ti mû maboko na amolenge ti mo ti ye Nzapa. Tongana mo sara tongaso, ala yeke sara ye na ndara même na ngoi so mo yeke na tere ti ala ape. Legeoko tongana ti so Nzapa ayeke fa ye na e na lege ti tapande ti lo, fa na amolenge ti mo ti ye Nzapa na lege ti tapande ti mo.—Diko Deutéronome 6:5-7; aÉphésien 4:32; 5:1.
TI HINGA AMBENI TËNË
Sewa ti mo alingbi ti duti na ngia tongana nyen?
Jéhovah, Nzapa so ayeke na ngia, aye si asewa aduti na ngia. Bâ anzoni wango so Bible amû na akoli, awali, ababâ na amama nga na amolenge.
Changement so abébé ayeke ga na ni na yâ ti mariage
Dungo mbeni bébé alingbi ti kpengba songo ti mo na koli wala na wali ti mo?


text:
Yenga ti 4-
10
PSAUME 60-68
Bia 104 na sambela
Atënë ti tongo nda ni (ahon pn. 3 pëpe)
ANZONI YE SO AYEKE NA YÂ TI BIBLE
“Sepela Jéhovah, Lo so amä sambela”: (pn. 10)
Ps 61:2, 9—Sambela ndali ti azendo so mo mû na Jéhovah (w99-F 15/9 9 par. 1-4)
Ps 62:9—Fa so mo zia bê ti mo na Jéhovah na fango na lo atënë ti bê ti mo kue na yâ ti sambela (w15 15/4 l. 25-26 par. 6-9)
Ps 65:2, 3—Jéhovah ayeke Zo so amä sambela ti azo so bê ti ala ayeke nzoni (w15 15/4 l. 22 par. 13-14; w10 1/4 l. 17 par. 10; it-2 661 par. 6)
-
Gi anzoni ye so ayeke na yâ ti Bible: (pn. 8)
Ps 63:4—Ngbanga ti nyen la nzobe ti Nzapa ayeke nzoni ahon fini? (w06 1/6 l. 11 par. 7)
Ps 68:19—“Matabisi na popo ti azo” ayeke lani azo wa? (w06 1/6 l. 10 par. 5)
Nyen la dikongo Bible ti yenga so afa na mbi na ndo ti Jéhovah?
Aye wa la ayeke na yâ ti dikongo Bible ti yenga so, so mbi lingbi ti sara kua na ni na fango tënë?
-
Dikongo Bible: (ahon pn. 4 pëpe) Ps 63:2–64:11
MAÏ AKODE TI FANGO TËNË TI MO
Leke akode ti fango na tënë ti nze so: (pn. 15) Lisoro. Zia vidéo ti kode ti fango na tënë oko oko, na pekoni sara lisoro na ndo ti akota tënë ni. Wa aita ti leke akode ti fango na tënë ti ala wani.
GIGI TI E TI CHRÉTIEN
Bia 81
“Ti ngbâ ti duti na aye mingi na yâ ti fini ti e ape, a yeke mû maboko na e ti sepela Nzapa”: (pn. 15) To nda ni na sarango lisoro na ndo ti article ni. Na pekoni, zia vidéo E yeke na aye mingi na yâ ti fini ti e ape so ayeke na ndo ti jw.org. (A yeke na ndo ti compte so a zia ndali ti ancien, gue na MULTIMÉDIA.) Wa aita kue ti bâ tongana nyen la ala lingbi ti duti na aye mingi ape na yâ ti fini ti ala tongaso si ala sara na Jéhovah mingi ahon ti kozo.
Mandango Bible ti Congrégation: (pn. 30) ia chap. 19 par. 1-16
Kiri kete na ndo ti ye so ala manda nga fa ye so ala yeke bâ na yenga ti peko (pn. 3)
Bia 88 na sambela